Mitemo ya m’Bibliya—Bzomwe Bibliya limbapfunzisa mpsakuthandiza kuyambira kale-kale mpaka ntsiku zino\nWerengani mu Chichewa Ciacoli Ciafrikana Cialbaneji Ciamharik Ciarabe Ciarmeniya Ciaukan Ciaymara Ciazerbaijani (ca ku Cyrillic) Ciazibajani Cibaoule Cibasa (ca ku Camarões) Cibaske Cibataki (ca ku Karo) Cibataki (ca ku Toba) Cibemba Cibiak Cibikolo Cibisilama Ciboulou Cibshkir Cibulgariya Cidangme Cidigor Cidinamarkeji Cidrehu Ciefik Ciembera (Ca ku Catío) Ciemberá (Ca Kumpoto) Ciemberá (Ca ku Chamí) Ciesan Cieslovako Cieslovenia Ciestoniano Ciewe Cifante Cifaransa Cifaroezi Cifiji Cifinilandeji Cifon Ciga Cigalisiyan Cigarifuna Cigerman Cigmong (ca ku White) Cigrego Cigroelandeji Ciguambiano Ciguarani Cigujarati Cigun Cihamshen (Ca ku Armênia) Cihamshen (Ca ku Cyrillic) Cihausa Ciheberi Ciherero Cihiligaynon Cihindi Cihiri Motu Ciholandeji Cihuastek (Ca ku San Luis Potosi) Cihungaro Cihunsrik Ciiban Ciibanag Ciigbo Ciijilandiya Ciiloko Ciindoneziya Ciisoko Cijaponeji Cijorgiya Cikabiye Cikabuverdiano Cikalanga (Ca ku Botswana) Cikamba Cikambodja Cikanada Cikaonde Cikaren (Ca ku S'gaw) Cikatalan Cikaxin Cikazakh Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Bolívia Cikexuwa (ca ku Cuzco) Cikexuwa (ca ku Huallaga Huánuco) Cikhamasi Cikixuwa (ca ku Chimborazo) Cikixuwa (ca ku Imbabura) Cikixuwa (ca ku Santiago Del Estero) Cikixuwa (ca ku Tena) Cikongo Cikongo Cikoreano Cikrio Cikriolo ca ku Guiné bissau Cikriolo ca ku Haiti Cikriolo ca ku Jamaica Cikriolo ca ku Mauritania Cikriolo ca ku Seychelles Cikriolo ca ku Torres Strait Cikroasiya Cikurdish Kurmanji (Cyrillic) Cikurdish Kurmanji (ca ku Caucaso Cikuyu Cikwangali Cikwanyama Cilaoti Cilatviano Cilingala Cilituania Cilomwe Cilow German Ciluba Ciluganda Cilukonzo Cilunda Ciluo Ciluvale Cimakua Cimalagazi Cimalay Cimalayalam Cimaltese Cimam Cimambwe-Lungu Cimapudungun Cimari Cimarxalezi Cimaya Cimazatek (ca ku Huautla) Cimbunda Cimbundu Cimixtek (ca ku Guerrero) Cimizo Cimoore Cimyanimari Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cindebele Cindebele (ca ku Zimbabwe) Cindonga Cinepali Cingabere Cingangela Cingirezi Ciniasi Ciniuean Cinoruwegeji Cinyaneka Cinyanja Cinyarwanda Cinyungwe Cinzema Ciokpe Cioromo Ciossetian Ciotetela Cipangasian Cipapiaamento (Curação) Cipapiamento (ca ku Aruba) Ciperisi Cipidgin ca ku Ilhas Salomão Cipoloneji Cipomeraniano Ciponapeano Cipunjabi Cipunjabi (ca ku Shahmukhi) Cipwitikizi (ca ku Brasil) Cipwitikizi (ca ku Portugal) Cirarotongan Cirewedwe ca Manja ca Cijaponeji Cirewedwe ca Manja ca Cipoloneji Cirewedwe ca Manja ca ku Alemanha Cirewedwe ca Manja ca ku America Cirewedwe ca Manja ca ku Argentina Cirewedwe ca Manja ca ku Australia Cirewedwe ca Manja ca ku Brasil Cirewedwe ca Manja ca ku Chile Cirewedwe ca Manja ca ku Colombia Cirewedwe ca Manja ca ku Eslovênia Cirewedwe ca Manja ca ku Espanha) Cirewedwe ca Manja ca ku Finlandia Cirewedwe ca Manja ca ku Holanda Cirewedwe ca Manja ca ku Hungria Cirewedwe ca Manja ca ku Indonésia Cirewedwe ca Manja ca ku Italia Cirewedwe ca Manja ca ku Korea Cirewedwe ca Manja ca ku México Cirewedwe ca Manja ca ku Paraguai Cirewedwe ca Manja ca ku Quebec Cirewedwe ca Manja ca ku Suécia Cirewedwe ca Manja ca ku Venezuela Cirghiz Ciribati Ciromeniya Cironga Cirundi Cirunyankore Cirusso Cirutoro Cisamoan Cisango Cisaramakan Cisateré-Mawé Cisebuano Cisedonia Cisepedi Cisepulana Ciservia Ciservia (ca ku Roma) Cisesotho (ca ku Lesoto) Cisesotho (ca ku África do Sul) Cisetswana Cisidama Cisilozi Cisinyala Cisonge Cisranantongo Cisuweko Ciswahili Ciswahili (ca ku Congo) Ciswati Citagalog Citagrinya Citahiti Citai Citajiki Citakuna Citalian Citaliyana Citamil Citatar Citcangani (ca ku Moçambique) Citceko Citcini (ca ku Hakha) Citelugu Citetun Dili Citewe Citiv Citlapanek Citojolabal Citok Pisin Citonga Citonga (ca ku Malawi) Citongan Citotonak Citshiluba Citshwa Citsonga Citumbuka Citurkmen Citurko Cituvaluan Cituvinian Citwi Citzeltal Citzotzil Ciudmurt Ciukraniya Ciumbundu Ciurdu Ciurhobo Ciuruund Ciuzbek Civalensia Civenda Civietinamu Ciwallisia Ciwaray-waray Ciwayuunaiki Ciwelsh Ciwixi Ciwolaita Ciwolof Cixavakano Cixhosa Cixineji Cantonese (Ca Nthawe Zense) Cixineji Cantonese (Cakupusa Kubva) Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Cixuar Cixuukezi Cixuvash Ciyao Ciyoruba Cizande Cizapotek (ca ku Isthmus) Cizapotek (ca ku Lachiguiri) Cizulu Comongoliano ciarmeniya (Cakumadokero) cijavaneji cixokwe\nNzeru za m’Bibliya N’zakuthandiza—Kuyambira Kale-kale Mpaka Ntsiku Zino\nYEZEZERANI kuti imwepo mukuzungira nyumba yakukoyera bzinthu bzakale-kale. Tsono bzinthu bzizinji mpsakudzongeka thangwe bzakhalisa. Ndipo bzinango mwa bzinthubzo bziribe mbali zinango. Koma mpsakudabwisa kuti pana cinthu cibodzi comwe ciri bwino-bwino, mbali zace zentse ziripo. Tsono imwepo mukubvunza munthu omwe akukuwonesani bzinthubzo kuti, kodi cinthu cimweci m’cipsa kwene-kwene kuposa bzinangobzi? Ndipo munthuyo akutawira kuti: “Ne, cinthuco n’cakale-kale kwene-kwene kuposa bzinangobzi ndipo cikanati cakonzesedwa.” Imwepo mukumubvunza pomwe kuti, kodi mukhadacikoya pa mbuto inango yabwino kuti cireke kudzongeka? Munthuyo akutawira pomwe kuti: “Ne, ico cidabvumbidwa ndipo cidamenyedwa kwene-kwene na conzi. Ndipo wanthu azinji adayezera kucipfudza.” Mwakudabwa na cinthuco, imwepo mukubzibvunza na mu mtima kuti: ‘Tsono cimweci cidakonzedwa na ciyani?’\nBibliya liri ninga cinthu cimweci. Ni bukhu lakale-kale kwene-kwene kuposa mabukhu mazinji. N’cadidi kuti pana mabukhu yanango yomwe njakale-kale. Koma ninga bzinthu bzakale-kale bzomwe bzadzongeka thangwe rakuti bzakhalisa, mabukhu mazinji yakale-kale yadzongekambo thangwe yakhalisa kwene-kwene. Ndipo mwakubverana na kafuku-fuku omwe masiyentista yacita tsapanopapa, bzalatiza kuti bzomwe mabukhuyo yambalewa pa nkhani ya siyentsiya mpsacadidi lini. Malango yomwe mabukhuyo yambalewa bza kukhala na thanzi labwino njakuthandiza lini. Ndipo mazinji mwa mabukhuyo yalibe matsamba yakukwanira, thangwe yadataika.\nKoma Bibliya ndakusiyana na mabukhu yamweya. Papita magole 3.500 kucokera pomwe Bibliya lidayamba kunembedwa, koma matsamba yace yentse yakalipo ndipo nkhani zace zimbacinja lini. Kwa magole mazinji wanthu akhala akutentha Bibliyalo, kuletsa wanthu kuliwerenga na kunyoza bzomwe iro limbalewa. Koma Bibliyalo likalipo mpaka ntsiku zino. Iro limbaposewa lini na cidziwiso comwe wanthu anaco, bzomwe iro limbalewa bzimbalatiza kuti mafala yace njanzeru zakudabwisa kwene-kwene.\nNFUNDO ZAKUTHANDIZA NTSIKU ZINO\nPinango imwepo mungabzibvunze kuti: ‘Kodi bzomwe Bibliya limbapfunzisa mpsakuthandizadi ntsiku zino?’ Kuti mutawire mbvunzoyu, kumbukirani mibvunzo yakutewerayi: ‘Kodi ni mabvuto makulu yaponi yomwe wanthu akugumana nayo ntsiku zino? Kodi wanthu azinji ambacita thupo kwene-kwene na mabvuto yaponi?’ Pinango mukumbukira bza nkhondo, kudzongeka kwa cirengedwe, ciwembo ayai bobobo. Tsapano onani bzinthu bzinango bzomwe Bilbiya limbapfunzisa. Mukamala bzibvunzeni kuti: ‘Bzingadakhala kuti wanthu ambacita bzomwe Bibliya limbalewa, kodi bzinthu bzingadakhala lini bwino?’\n‘An’kondwa ni wale omwe ambabweresa mtendere, pakuti an’dzacemeredwa wana wa Mulungu.’ (Mateu 5:9) ‘Bzikakwanisika, khalani pa mtendere na wanthu wentse.’—Waroma 12:18.\nKUKHALA WANTSISI NA WAKULEKERERA\n‘An’kondwa ni wanthu wantsisi, pakuti iwo an’dzacitiridwambo ntsisi.’ (Mateu 5:7) ‘Pitirizani kupirirana na kulekererana na mtima wentse napo penu alipo omwe ana mathangwe yakudandaulira mwanzace. Ninga momwe Yahova * adakulekererani na mtima wentse, imwepo mucitembo tenepoyo.’—Wakoloso 3:13.\nKUKHALA WAKUSAYA TSANKHULO\nMulungu ‘adalenga wanthu wa mtundu wentse, kuti akhale pabodzi pantsi pano.’ (Mabasa 17:26) ‘Mulungu alibe tsankhulo, koma ambabvuma munthu wakucokera ku mtundu uli-wentse, omwe ambamugopa na kucita cirungamo.’—Mabasa 10:34, 35.\n‘Yahova Mulungu adaikha munthuyo mu zunde la Edene kuti ambalime m’mwemo na kulisamalira.’ (Ciyambo 2:15) Mulungu an’dzapfunza ‘wale omwe akudzonga dziko la pantsi.’—Cibvumbulutso 11:18.\nKUWENGA KUSIRIRA KWAKUSAYA KUTHEMERA NA UPOMBO\n‘Cenjerani na kusirira kwa ntsanje kwa mtundu uli-wentse, pakuti napo munthu akhale na bzinthu bzizinji, moyo wace umbacokera lini ku bzinthu bzomwe anabzo.’ (Luka 12:15) ‘Upombo na cakupswipisa ca mtundu uli-wentse ayai umbombo, bzireke kulewedwa pakati panu ninga momwe wanthu wakucena an’funika kucitira.’—Wayefezo 5:3.\nKUCITA BZINTHU MWACIRUNGAMO NA KUPHATA BASA NA NYONGO\n‘Tikufuna kucita bzinthu bzentse mwakukhulupirika.’ (Wahebereu 13:18) ‘Nyakuba aleke kuba pomwe, koma aphate basa na nyongo.’—Wayefezo 4:28.\nUBWINO BWAKUTHANDIZA WANTHU WINANGO\n‘Mutsangalaze anyakusunama, muthandize anyakutepa, mucipirira na wanthu wentse.’ (1 Watesalonika 5:14) ‘Kusamalira nkhungwa na akazi mamtsiwa m’matsautso yawo.’—Tiyago 1:27.\nBibliya limbandotiuza lini bzomwe tingacite, koma limbatiuzambo momwe tingacitire. Iro limbatipfunzisa kulemekeza bzinthubzo na kubziphatisa basa. Bzingadakhala kuti wanthu azinji akuphatisa basa bzomwe Bibliya limbalewa, kodi bzimwebzi bzingadamalisa lini mabvuto mazinji yomwe wanthu akugumana nayo? Kulewa cadidi, bzomwe Bibliya limbapfunzisa mpsakuthandiza napo ntsiku zathu zino. Kodi Bibliya lingakuthandizeni tani ntsiku zino?\nBZOMWE BIBLIYA LIMBAPFUNZISA BZINGAKUTHANDIZENI NTSIKU ZINO\nMunthu wanzeru kwene-kwene kuposa munthu ali-wentse adati: ‘Nzeru imbadziwika kuti njakulungama thangwe ra mabasa yace.’ (Mateu 11:19) Njira ibobzi yomwe ingatithandize kudziwa kuti malangoya njabwino ni kuyaphatisa basa, ndibzo lini? Pinango mungabzibvunze kuti: ‘Penu Bibliya ndakutandizadi, kodi iro lingandithadize pa moyo wangu? Kodi iro lingandithandize tani mabvuto yomwe ndikugumanayo ntsiku zino?’ Onani ciratizo.\nKwa Cláudia, * bzinthu bzikhali bwino pa moyo wace. Koma mwadzidzidzi, bzinthu bzidadzacinja. Mwana wace mkazi adafa. Banja lidamala. Ndipo adandosala na mangawa yokha-yokha. Iye adalewa kuti: “Ndidasaya kuti niphata muti wanyi, ndidaluza mwana wangu, bayangu, na nyumba. Bzidadiwawa kwene-kwene ndipo ndikhawona kuti bziri bwino kufambo.”\nCláudia adawona kuti mafala yomwe yali pa Psalymo 90:10 njacadidi. Iyo yambati: ‘Ntsiku za moyo wathu zimbandokwana magole 70, ndipo tikakhala na mphanvu zakupambulika yambafika 80. Tsono napo bziri tenepoyo, yambandodzaza na mabvuto na kuwawa. Thangwe ntsiku zomwe timbakhala na moyo zimbafulumiza kumala ndipo timbacoka mwakanfulumize.’\nPa nthawe yakunesani, Cláudia adagumana thandizo m’Bibliya. Bzomwe Bibliyalo lidamucitira bzidakhala bzakumudabwisa kwene-kwene. Wanthu azinji ambawonambo kuti kuphatisa basa Bibliya kungamalise mabvuto yomwe angagumane nayo pa moyo wawo. Iwo adawona kuti Bibliya lini ninga cinthu cakale-kale comwe cafotokozedwa kumayambiliro kwa nkhani ino. Iro ndakusiyana kwene-kwene na mabukhu yanango yomwe na kupita kwa nthawe yambadzaphata lini basa. Kodi bzimwebzi bzimbacitika thangwe rakuti Bibliya lina cinthu cinango comwe mabukhu yanango yalibe? Kodi iro ni Faladi la Mulungu?—1 Watesalonika 2:13\nPinango imwepo mudawona kale kuti moyo ngufupi na wakudzala na mabvuto. Mukawona kuti mabvuto yakuwandirani, kodi n’kuponi komwe mungagumane mtsangalazo, thandizo na malango?\nMbatiwoneni bzinthu bzitatu m’Bibliya bzomwe bzingakuthandizeni pa moyo wanu. Iro lingakuthandizeni\nkutcenkha mabvuto bzikakwanisika.\nkudziwa momwe mungalimbanire na mabvuto yomwe mungakwanise lini kuyamalisa.\n^ ndi. 10 Bibliya limbalewa kuti dzina la Mulungu ni Yahova.—Psalymo 83:18.\n^ ndi. 24 Madzina yanango yacinjidwa.\nTumizirani mwanzanu Tumizirani mwanzanu Nzeru za m’Bibliya N’zakuthandiza—Kuyambira Kale-kale Mpaka Ntsiku Zino\nwp18 N.° 1\nMafala Mtundu wa mabukhu kuti mucose NTSANZA YA MULINDIRI N.° 1 2018\nTumizirani mwanzanu Tumizirani mwanzanu NTSANZA YA MULINDIRI N.° 1 2018\nN.° 1 2018\nNTSANZA YA MULINDIRI N.° 1 2018


Cakudabwisa Caciwiri Comwe Jezu Adacita ku Kana | Moyo wa Jezu\nCakudabwisa Caciwiri Comwe Jezu Adacita ku Kana\nMARKO 1:14, 15 LUKA 4:14, 15 JUWAU 4:43-54\nJEZU AKHAPALIZIRA KUTI ‘UMAMBO BWA MULUNGU BWAFENDERA’\nIYE ADAPOZA TSWAKA NA PATALI\nAtamala nsiku ziwiri ali ku Samariya, Jezu adacita ulendo bwa kubwerera ku mui kwace. Napo kuti iye akhadatanganika kwene-kwene na basa la kupalizira ku Judeya, Jezu alibe kubwerera ku Galileya kuti akapume. M’mbuto mwace, adayamba kupalizira na nyongo ku mbuto komwe adakulira. Iye akhadziwa kuti wanthu azinji kumweko angadakomedwa lini na basa lomwe akhalicitalo, thangwe iye adacita kulewa yekha kuti, ‘mpolofeta ambalemekezedwa lini ku dziko lace.’ (Juwau 4:44) Pa nthawe imweyi, anyakupfunza wace adabwerera m’mii mwawo komwe kukhana mabanja yawo, ndipo adakapitiriza kucita mabasa yomwe akhacita, m’mbuto mwa kukhala pabodzi na Jezu.\nKodi ni mafala yaponi yomwe Jezu akhapalizira? Iye akhapalizira kuti: ‘Umambo bwa Mulungu bwafendera. Kungulani wanthumwe ndipo khulupirani bzipsa bzabwino.’ (Marko 1:15) Kodi wanthu adacita ciyani pomwe adabva mafalaya? Azinji wa ku Galileyawo adamutambira Jezu na manja mawiri, ndipo adamutumbiza. Iwo alibe kucita bzimwebzi thangwe ra mafala yokhaya. Koma thangwe winango wa iwo akhalipo pa mwambo wa Paskwa ku Jeruzalemu, ndipo adawona bzakudabwisa bzomwe Jezuyo adacita.—Juwau 2:23.\nPomwe Jezu adafika ku Galileya, n’kuponi komwe iye adayamba kupalizira? Bzinkuwoneka kuti adayambira ku Kana, komwe pa nthawe inango adasandusa madzi kukhala vinyu pa madyo ya malowozi. Pa ulendo bwaciwiribu ku Kanako, Jezu adabva kuti tswaka linango likhaduwala mwakuti likhadasala pang’ono kufa. Tswakalo likhali mwana wa munthu wakulemekezeka mu umambo bwa Herode Antipa, mambo omwe patsogolo pace adadzatonga kuti Juwau Batista agwatidwe msolo. Pai wace wa mwanayu adabva kuti Jezu wacoka ku Judeya ndipo akhali ku Kana. Tenepo, iye adanyamuka kumui kwace ku Kafarinaumu aciyenda ku Kana kuti akagumane na Jezuyo. Mwakusunama kwene-kwene, paiyo adakumbira Jezu kuti: ‘Mbuya, tiyendeni pomwe mwana wangu akanati kufa.’—Juwau 4:49.\nBzomwe Jezu adatawira, bzidadabwisa paiyo, thangwe Jezuyo adati: ‘Ndoko, mwana wako ana moyo.’ (Juwau 4:50) Paiyo adakhulupira mafala yomwe Jezu adamuuza, ndipo adabwerera kumui kwace. Pomwe akhali munjira, iye adagumana na anyabasa wace omwe akhamucingula kuti amuuze kuti mwana wace omwe akhaduwala ule wacira. Pakufuna kubveranisa na bzomwe Jezu akhadalewa, iye adawabvunzisisa kuti: ‘Ni nthawe yanyi yomwe mwanayo wacira?’\nIwo adatawira kuti: ‘Matenda yace yadamala dzulo pa nthawe ibodzi ya kumasikati.’—Juwau 4:52.\nPai wa mwanayo adazindikira kuti nthaweyo ikhali ibodzi-bodzi na yomwe Jezu adamuuza, kuti: ‘Mwana wako ana moyo.’ Patsogolo pace, pai omwe akhana cumayo, banja lace pabodzi na anyabasa wace wense, adakhala anyakupfunza wa Kristu.\nTenepo tingalewe kuti, kufikira pano, Jezu adacita bzakudabwisa bziwiri ku Kana. Pakuyamba adasandusa madzi kukhala vinyu, ndipo patsogolo pace adapoza tswaka na patali pa mtantho wakukwana makilometro 26. Mpsakudabwisa lini bzokhabzi bzomwe Jezu adacita. Koma cakudabwisa caciwirici, n’cakusaya kuyebweka kuna wanthu wa ku Galileya. Bzinkuwonekeratu kuti umweyu akhali mpolofeta wakubvumidwa na Mulungu, tsono kodi iye adapitiriza kutumbizidwa na wanthu wa ku dziko lace?\nBzimwebzi bzidadzawoneka padeca pomwe Jezu adabwerera ku mui kwace ku Nazaleti. N’ciyani cidacitika kumweko?\nKodi pomwe Jezu adabwerera pomwe ku Galileya adapalizira bzipsa bziponi, ndipo n’ciyani comwe wanthu adacita?\nKodi ni cakudabwisa ciponi comwe Jezu adacita pomwe adafika ku Kana kaciwiri, ndipo n’ciyani comwe wanthu adacita?\nKodi n’ciyani cakudabwisa na momwe Jezu adapozera tswaka la ku Kafarinaumu?


‘Lirani na Omwe Ankulira’—Waroma 12:15 | Nsanza ya Mulindiri Yakupfunza\n‘Pitirizani kumbalimbisana ninga momwe munkucitiramu’. —1 WATESALONIKA 5:11.\nNYIMBO: 129, 8\nKodi Yahova ambatitsangalaza tani?\nKodi ni mavesi yaponi ya m’Bibliya yomwe yangatsangalaze wale omwe adafedwa?\nKodi gwere lingatsangalaze tani wale omwe adafedwa?\n1, 2. N’thangwe ranyi tin’funika kucezerana momwe tingatsangalazire wale omwe afedwa? (Onani cithunzi-thunzi pa tsamba lino.)\nSUSI adalewa kuti: “Tidawawidwa kwene-kwene mu mtima kwa gole lathunthu thangwe ra infa ya mwana wathu wacimuna.” M’bale munango adalewa kuti pomwe mkazi wace adafa mwadzidzidzi, bzidamuwawa kwene-kwene. Mwakupasa nsisi, wanthu azinji ambagumanambo na mabvuto ninga yamweya. Ndipo azinjife nsiku zino, tikhadikhira lini kuti abale wathu angadafa Armagedo inati kufika. Penu imwepo munkubonera na msunamo thangwe ra kufedwa wacibale wanu ayai munkudziwa munthu winango omwe ali pa msunamo thangwe ra kuluza wacibale wace mu infa, pinango mungabzibvunze kuti: ‘Kodi munthu wakufedwa angagumane tani mtsangalazo?’\n2 Wanthu winango ambalewa kuti nthawe ndiyo ingapoze cironda. Tsono kodi nthawe ingapozedi mtima wa munthu omwe wafedwa? Mkazi munango mansiwa adati: “Ndidazindikira kuti kupola kumbathemba lini nthawe yokha, koma bzomwe munthu ambacita na kupita kwa nthaweyo.” Cironda kuti cipole pambafunika nthawe na cisamaliro cabwino. Mpsibodzi-bodzimbo, kuti msunamo umale pambafunika nthawe na kucita bzinthu bzinango bzomwe bzingathandize. Tsono, n’ciyani comwe cingathandize wale omwe adafedwa kulimbana na msunamo wawo?\nYAHOVA NI ‘MULUNGU WA MTSANGALAZO WENSE’\n3, 4. N’thangwe ranyi tingatsimikize kuti Yahova ambabvesesa momwe timbawawidwira tikafedwa?\n3 Baba wathu wa nsisi, Yahova, ndiye omwe ambatipasa mtsangalazo wacaiwo. (Werengani 2 Wakolinto 1:3, 4.) * Iye ni ciratizo cikulu pa nkhani ya nsisi, ndipo iye ambapicira wanthu wace kuti: ‘Ine ndine Ule omwe ambakutsangalazani.’—Zaiya 51:12; Psalymo 119:50, 52, 76.\nYahova ankudikhira na mtima wense nthawe yomwe an’dzalamusa atumiki wace wakukhulupirika\n4 Baba wathu wa lufoyi adasunamambo kwene-kwene thangwe ra infa ya atumiki wace ninga, Abalahamu, Izaki, Djakobi, Mozeji na Mambo Davide. (Mirewengo 12:6-8; Mateu 22:31, 32; Mabasa 13:22) Bibliya limbafotokoza kuti Yahova ankudikhira na mtima wense nthawe yomwe iye an’dzalamusa atumiki wace wakukhulupirikawa. (Djobi 14:14, 15) Pa nthaweyo, iwo an’dzakondwa na moyo wa thanzi. Yahova adawawidwa kwene-kwene na infa ya Mwana wace wakuyamba kubadwa. Bibliya limbalewa kuti Mulungu ‘akhambakondwa kwene-kwene’ na Jezu. (Mimwani 8:22, 30) Kumbukirani msunamo omwe Yahova akhanawo pomwe adawona mwana wace ankufa na infa yakuwawa.—Juwau 5:20; 10:17.\n5, 6. Kodi Yahova ambatitsangalaza tani?\n5 Tingatsimikize na mtima wense kuti Yahova an’dzatithandiza. Tenepo, tin’funika nthawe zense kupemba kuna iye ticimufotokozera momwe tinkubvera. Mpsakutsangalaza kwene-kwene kudziwa kuti Yahova ambabvesesa mabvuto yomwe timbagumana nayo nakuti ambatipasa mtsangalazo omwe timbafuna! Kodi iye ambacita tani bzimwebzi?\n6 Yahova ambatitsangalaza mwakuphatisa basa mzimu wace wakucena. (Mabasa 9:31) Jezu adapicira kuti Baba wathu angapereke mzimu wace wakucena kwa wense omwe animukumbira. (Luka 11:13) Susi omwe wafotokozedwa pakuyamba ule, adalewa kuti: “Nthawe zizinji tikhambagodama ticikumbira Yahova kuti atilimbise. Ndipo nthawe na nthawe, mtendere wa Mulungu ukhakhotcerera mitima yathu pabodzi na makumbukidwe.”—Werengani Wafiripo 4:6, 7. *\nJEZU AMBABVESESAMBO MABVUTO YATHU\n7, 8. N’thangwe ranyi tina cikhulupiro cakuti Jezu an’dzatitsangalaza?\n7 Pomwe Jezu akhali pa dziko la pansi, adatewezera makhalidwe yabwino ya Baba wace mwa mafala na m’bzicito. (Juwau 5:19) Yahova adatumiza Jezu pa dziko la pansi kuti adzatsangalaze wanthu wa ‘mitima yakusweka’ na ‘wense omwe ankulira.’ (Zaiya 61:1, 2; Luka 4: 17-21) Wanthu akhadziwa kuti Jezu akhabvesesa kubonera kwawo nakuti iye akhafunisisa kuwathandiza.—Wahebereu 2:17.\n8 Pomwe Jezu akhali tswaka, iye adaluzambo axamwali wa pa mtima na acibale mu infa. Mwa ciratizo, bzinkuwoneka kuti baba wace omwe adamulera, Zuze, adafa pomwe iye akhali m’ng’ono. * (Onani mafala ya m’nyansi.) Ndokumbukirani momwe Jezu adawawidwira na kufedwa baba waceyo! Iye adasunamambo na kuwawidwa kwa mai wace na kwa azibale wace.\n9. Kodi Jezu adalatiza tani nsisi pomwe Lazaro adafa?\n9 Mkati mwa utumiki bwace, Jezu adalatiza kuti akhabvesesa kusunama kwa wanthu ndipo akhawabvera nsisi. Mwa ciratizo, pomwe xamwali wace wa pa mtima Lazaro adafa, Jezu adawawidwa kwene-kwene ninga momwe Mariya na Marta adabvera. Iye adawabvera nsisi kwene-kwene ndipopa adayamba kulira, napo kuti akhadziwa kuti angadalamusa Lazaroyo.—Juwau 11:33-36.\n10. Kodi n’ciyani comwe cimbatitsimikizira kuti Jezu ambabvesesa bza kubonera kwathu?\n10 Kodi mafala yakutsangalaza ya Jezu yangatitsangalazembo tani nsiku zino? Bibliya limbalatiza kuti Jezu alibe kucinja. Iro limbati: ‘Jezu Kristu ni m’bodzi-bodziyo dzulo, lero mpaka kale-kale.’ (Wahebereu 13:8) Iye ambacemeredwa ‘Mtumiki Mkulu wa moyo’ thangwe iye adacitisa kuti tikhale na moyo wakusaya kumala. Jezu ambadziwa kuti kufedwa n’ciyani ndipo ‘angathandize wale omwe ankugumana na mayezo.’ (Mabasa 3:15; Wahebereu 2:10, 18) Na tenepo, tingatsimikize kuti mpaka pano Jezu ambatokonyedwa akambatiwona tinkubonera. Iye ambabvesesa kusunama kwathu ndipo angatipase mtsangalazo ‘pa nthawe yakuthemera.’—Werengani Wahebereu 4:15, 16. *\nFALA LA MULUNGU\n11. Kodi ni mavesi yaponi yomwe yambakutsangalazani pamwekha?\n11 Nkhani ya kuwawidwa komwe Jezu adabva thangwe ra kufa kwa Lazaro ni ibodzi mwa nkhani zakutsangalaza zomwe zimbagumanika m’Bibliya. Bzimwebzi bzimbatidabwisa lini, thangwe ‘bzinthu bzense bzomwe bzidanembedwa, bzidanembedwa kuti bzitipfunzise, kuti mwa kupirira kwathu pabodzi na mtsangalazo wa Bzakunembedwabzo, ifepano tikhale na cidikhiro.’ (Waroma 15:4) Penu imwepo munkusunama thangwe ra kufedwa, mungagumanembo mtsangalazo na mavesi yakuteweraya:\n‘Yahova ali pafupi na wale omwe adasweka mtima; iye ambapulumusa wale omwe atepa.’—Psalymo 34:18, 19.\n‘Pomwe makumbukidwe yakundiboneresa yadadzala m’mtima mwangu, mafala yanu [Yahova] yakunditsangalaza yadakondwesa moyo wangu.’—Psalymo 94:19.\n‘Mbuya wathu, Jezu Kristu caiyeyo na Mulungu Baba wathu, omwe adatifuna na kutipasa mtsangalazo wakusaya kumala na cidikhiro cabwino mwa kudeka mtima kukulu, atsangalaze mitima yanu ndipo akulimbiseni.’—2 Watesalonika 2:16, 17. *—Onani mafala ya m’nyansi.\n12. Kodi tingatsangalaze tani winango?\n12 Akristau omwe ankusunama thangwe ra kufedwa angagumanembo mtsangalazo mu gwere. (Werengani 1 Watesalonika 5:11.) * Kodi imwepo mungalimbise tani na kutsangalaza wale omwe ana ‘mtima wakusweka?’ (Mimwani 17:22) Lekani kuyebwa kuti pana ‘nthawe yakunyamala na nthawe yakulewalewa.’ (Mpalizi 3:7) Mkazi munango mansiwa wakucemeredwa Dalene adalewa kuti wale omwe adasunama thangwe ra kufedwa, an’funika kumbafotokozera winango momwe ankubvera. Tenepo, cinthu cakufunika kwene-kwene comwe mungacite kuna iwo ndico kuwatetekera mwakusaya kuwagwata mafala. Junia omwe m’bale wace adabzipha yekha, adati: “Napo kuti mungabvesese lini kuwawidwa kwawoko, koma cinthu cakufunika ndico kuwalatiza kuti munkuwawidwambo.”\n13. Kodi tin’funika kukumbukira ciyani pa nkhani ya msunamo?\n13 Tin’funika lini kuyebwa kuti wanthufe timbawawidwa mwakusiyana-siyana. Nthawe zinango bzingakwanisike lini kufotokoza bwino-bwino momwe tinkubvera. Fala la Mulungu limbati: ‘Mtima umbadziwa kuwawa kwa moyo wace, ndipo palibe munthu munango omwe angakondwe naye.’ (Mimwani 14:10) Napo munthu angafotokoze momwe ankubvera, nthawe zinango bzimbakhala lini bzakupusa kwa winango kubvesesa bzomwe munthuyo ankufuna kulewa.\nKawiri-kawiri, cinthu comwe mungafunike kucita ni ‘kulira na omwe ankulira’\n14. Kodi tingatsangalaze tani wale omwe ankuwawidwa thangwe ra kufedwa?\n14 Bzingakhale bzakunesa kudziwa bzomwe tingalewe kuna munthu omwe ankuwawidwa thangwe ra kufedwa. Koma Bibliya limbalewa kuti: ‘Lirime la wanthu wanzeru limbalimbisa.’ (Mimwani 12:18) Azinji ambagumana mafala ya mtsangalazo kuti athandize winango mu broxura lakuti Pamene Munthu Amene Mumakonda Amwalira. * (Onani mafala ya m’nyansi.) Kawiri-kawiri, cinthu comwe mungafunike kucita ni ‘kulira na omwe ankulira.’ (Waroma 12:15) Gaby, omwe adafedwa mwamuna wace, adalewa kuti njira ibodzi yomwe ambaiphatisa basa kuti alatize momwe ankubvera nthawe zinango ni kulira. Iye adati: “Ndimbatsangalazidwa kwene-kwene axamwali wangu akambalira nane pabodzi. Pa nthawe imweyi, ndimbabzibva kuti ndiri lini ndekha pa bvuto langulo.”\n15. Kodi n’ciyani comwe mungacite penu bzinkukunesani kuuza munthu mafala ya mtsangalazo? (Onani kwadru lakuti “Mafala ya Mtsangalazo.”)\n15 Mukawona kuti bzinkukunesani kuuza munthu mafala ya mtsangalazo, mungandonembe mafalayo pa khadi, pa e-mail, pa mtedwe wa m’manja, ayai pa tsamba mucimutumizira. Pa tsambalo munganembe mavesi yakutsangalaza, kufotokoza khalidwe labwino lomwe nyamuyayo akhanalo, ayai mafala yabwino yomwe iye akhambafuna kuyalewa. Junia adati: “Ndikambatambira tsamba la mafala yakulimbisa ayai akristau anzangu akambandiuza kuti ndikaceze nawo, ndimbatsangalazidwa kwene-kwene. Bzimwebzi bzimbandithandiza kuwona kuti ndimbafunidwa na kukumbukiridwa.”\n16. Kodi ni njira iponi yakuthandiza yomwe tingaphatise basa kuti titsangalaze winango?\n16 Mipembo yathu ingathandize abale wathu omwe ankuwawidwa thangwe ra kufedwa. Ndipo tingapereke mipemboyo pomwe iwo alipo ayai palibe. Nthawe zinango bzingakuneseni kucita bzimwebzi thangwe mungawone kuti mungalire, koma dziwani kuti mpembo wanu wakucokera pansi pa mtima ungakhale mtsangalazo ukulu kwene-kwene. Dalene omwe wafotokozedwa kale ule adati: “Nthawe zense mpfumakazi zikabwera kudzanditsangalaza, ndikhazikumbira kuti zicite mpembo. Nthawe zizinji iwo akhaneseka kulewalewa kumayambiriro kwa mpemboyo, koma akandoyamba mafala yakucepa basi, akhakhala wakutsudzuka acicita mpembo kucokera pansi pa mtima. Cikhulupiro cawo cakulimba, lufoyi pabodzi na thupo lawo bzidalimbisa cikhulupiro cangu.”\nPITIRIZANI KUMBATSANGALAZA WINANGO\n17-19. N’thangwe ranyi tin’funika kupitiriza kutsangalaza winango?\n17 Wanthu winango angamale nthawe itali ankuwawidwa thangwe ra kufedwa kusiyana na winango. Munthu akafedwa, wanthu wakuyamba kubwera kudzamutsangalaza ni axamwali na acibale wace. Koma na kupita kwa nthawe, iwo angalekeze kupereka mtsangalazo, tsono wale omwe adafedwa ambafunikira kupitiriza kutsangalazidwa. Tenepo tin’funika kukhala wakukonzeka kupereka thandizo. Bibliya limbati: ‘Xamwali wacadidi ambakufuna nthawe zense, ndipo iye ni m’bale omwe adabadwira kuti akuthandize pakawoneka mabvuto.’ (Mimwani 17:17) Tin’funika kupitiriza kupereka mtsangalazo kwa omwe afedwa, bziribe basa kuti iye animala nthawe zingasi na msunamoyo.—Werengani 1 Watesalonika 3:7. *\n18 Kumbukirani kuti munthu angasuname kwene-kwene akambakumbukira nsiku za feriado, nyengo ya gole, bzomwe nyamuyayo akhacita, akambabvesera nyimbo, ayai akambawona bzithunzi-thunzi. Ndipo mu nsiku zakuyambirira bzimbakhala bzakunesa kuna mansiwa kucita bzinthu yekha, ninga kuyenda ku mtsonkhano wadera ayai ku cikumbuso. M’bale m’bodzi mansiwa adati: “Pomwe mkazangu adafa ndikhadziwa kuti kukumbukira nsiku ya malowozi yathu kungadandiwawa kwene-kwene. Koma abale na mpfumakazi adakonza madyo yakucepa ndipo adacemera axamwali wangu wa pa mtima pa madyoyo na cakulinga cakuti ndireke kupita ndekha nsikuyo.”\n19 Lekani kuyebwa kuti omwe afedwa acibale wawo an’funika lini kulimbisidwa kokha mu nsiku zakupambulika. Junia adati: “Mpsabwino kwene-kwene kumbakhala pabodzi na abale na kutambira thandizo lawo, napo pa nsiku zakusaya kupambulika. Ndipo bzakucitika ninga bzimwebzi mpsakufunika ndipo bzimbabweresa mtsangalazo ukulu kwene-kwene.” N’cadidi, tingakwanise lini kumalisa msunamo wawo wense ayai kuwawidwa komwe ankubva, koma tingawatsangalaze mwa kucita ciri-cense comwe tingakwanise kuti tiwatsangalaze. (1 Juwau 3:18) Gaby adalewa kuti: “Ndinkutenda kwene-kwene Yahova thangwe ra kundipasa akulu wa lufoyi m’gwere omwe adakhala ku mbali kwangu nthawe zense za mabvuto yangu. Ndidabva ninga kuti manja ya Yahova yali nane.”\n20. Kodi ni mapiciro yaponi ya Yahova yomwe yambatitsangalaza?\n20 Mpsakukondwesa kudziwa kuti Yahova Mulungu wa mtsangalazo wense, an’dzamalisa kuwawidwa kwense thangwe ra kufedwa akadzalamusa anyakufa. (Juwau 5:28, 29) Mulungu wapicira kuti: ‘An’dzapfudza infa kwa muyaya, ndipo Yahova Mbuya Mkululetu an’dzapukuta misozi pa nkhope zense za wanthu.’ (Zaiya 25:8) Bzimwebzi bzikadzacitika, m’mbuto mwa ‘kulira na omwe ankulira,’ munthu ali-wense pa dziko la pansi ‘an’dzakondwa na wale omwe ankukondwa.’—Waroma 12:15.\n^ ndi. 3 2 Wakolinto 1:3 Atumbizidwe Mulungu na Baba wa Mbuya wathu Jezu Kristu, Baba wa nsisi zikulu na Mulungu omwe ambatitsangalaza mu njira iri-yense, 4 omwe ambatitsangalaza pa matsautso yathu yense, kuti tikwanise kutsangalazambo winango omwe ali pa matsautso ya mtundu uli-wense thangwe ife tatsangalazidwa na Mulungu.\n^ ndi. 6 Wafiripo 4:6 Lekani kumbacita thupo na cinthu ciri-cense, koma pa ciri-cense na mpembo na kudandaulira pabodzi na kutenda, bzakukumbira bzanu bzidziwike kuna Mulungu; 7 ndipo mtendere wa Mulungu, omwe umbaposa makumbukidwe yense un’dzasunga mitima yanu pabodzi na luso lanu lakukumbuka mwa Kristu Jezu.\n^ ndi. 8 Bibliya limbafotokoza kuti Zuze akhana moyo pomwe Jezu akhana magole 12 yakubadwa. Koma kuyambira pomwe Jezu adacita cakudabwisa cakuyamba cakusandusa madzi kukhala vinyu, Bibliya limbaguma lini pomwe bza Zuze. Pinango Zuze akhadafa kale pa nthawe imweyi. Kuthumizira bzimwebzi, pomwe Jezu akhali pa muti wakuzunzidwira, iye adauza mpostolo Juwau kuti asamalire mai wace, Jezu angadalewa lini bzimwebzi bzingadakhala kuti Zuze akhana moyo pa nthaweyo.—Juwau 19:26, 27.\n^ ndi. 10 Wahebereu 4:15 Pakuti tina mkulu wa ansembe, sikuti munthu omwe angatibvere lini nsisi pa kutepa kwathu, koma munthu omwe adayezedwambo ninga ifepano mu mtundu uli-wense, koma wakusaya pikado. 16 Mbatifendereni ku mpando waumambo wakudeka mtima kukulu ndipo tipembe kwa Mulungu na ufulu bwa kulewalewa kuti aticitire nsisi na kutilatiza kudeka mtima kukulu pa nthawe yomwe tikufunikira thandizo.\n^ ndi. 11 Mavesi manango yomwe yambatsangalaza wanthu azinji ni Psalymo 20:1, 2; 31:7; 38:8, 9, 15; 55:22; 121:1, 2; Zaiya 57:15; 66:13; Wafiripo 4:13; na 1 Pedru 5:7.\n^ ndi. 12 1 Watesalonika 5:11 Tenepo pitirizani kumbalimbisana ninga momwe munkucitiramu.\n^ ndi. 14 Onanimbo nkhani yakuti “Muzitonthoza Anthu Amene Aferedwa, Ngati Mmene Yesu Anachitira,” mu Nsanja ya Olonda ya 1 Novembro, 2010.\n^ ndi. 17 1 Watesalonika 3:7 Ndipopa abale, pa kubonera kwathu kwense pabodzi na mazunzo tidatsangalazidwa thangwe ra imwepo na kukhulupirika komwe mudakulatiza.\nNsisi: Ni kubva kawawidwa komwe munthu winango ankubva ninga kuti bzacitikira ife. Tin’funika kuyeza kubvesesa momwe munthuyo ankubvera. Tingacitire nsisi abale wanthu mwa kumbawatetekera pomwe ankulewalewa, kupirira nawo na kuwapasa thandizo lomwe ankufunikira\nMafala ya Mtsangalazo\nWanthu winango adanembera axamwali wawo omwe adafedwa mafala ya mtsangalazo yakuteweraya:\n“Tiribe bzizinji bzakulewa, kuposa kundolewa kuti timbakufunani kwene-kwene. Tingabvesese lini momwe munkubvera, koma Yahova ankubvesesa ndipo an’kulimbisani. Tin’dikhira kuti mipembo yathu inkuthandizani.”\n“Yahova ankuthandizani pa nthawe yakunesayi.”\n“Dziwani kuti nyakufunidwa wanu adakoyedwa m’makumbukidwe ya Mulungu, ndipo Mulunguyo an’dzakumbukira bzense bzomwe iye akhali, ndipo an’dzamulamusa kuti akhale pomwe na moyo.”\n“Dziwani kuti nyakufunidwa wanu anilimbana lini pomwe na mabvuto yali-yense. Ndipo ciratizo cace ca cikhulupiro cin’pitiriza kutilimbisa mpaka pomwe an’dzalamusidwa acikhala pomwe na moyo m’paraizo.”\n“Tinkusaya mafala yakulewa bza kuwawidwa komwe tinkubva thangwe ra kuluza nyakufunidwa wathu. Koma in’dzafika nthawe yomwe tin’dzasaya mafala yakulewa bza cikondweso comwe cin’dzabwera thangwe ra kuwona anyakufunidwa wathu ankulamusidwa kuti akhale pomwe na moyo.”


Thandizirani Utongi bwa Yahova Mulungu! | Nsanza ya Mulindiri\n‘Ndimwe wakuthemera Yahova, Mulungu wathu, kupasidwa mbiri, ulemu na mphanvu, thangwe ndimwe mudalenga bzinthu bzense.’—CIBVUMBULUTSO 4:11.\nNYIMBO: 2, 22\nN’thangwe ranyi Yahova ngwakuthemera kukhala Mtongi wa Cirengedwe cense?\nN’thangwe ranyi Yahova ni Mtongi wabwino?\nKodi tingathandizire tani utongi bwa Yahova nsiku zino?\n1, 2. Kodi ali-wense wa ifepano an’funika kumbakumbukira ciyani? (Onani cithunzi-thunzi pa tsamba lino.)\nNINGA momwe tidawonera mu msolo wapitayu, Dyabu adalewa kuti Yahova alibe kuthemera kutonga wanthu. Iye adalewa kuti Yahova ambatonga lini mwacirungamo ndipo wanthu angadakhala wakukondwa angadabzitonga wokha. Kodi mafala ya Sathaniya njacadidi? Ndokumbukirani bzingadakhala kuti wanthu ankubzitonga okha acikhala na moyo wakusaya kumala. Kodi iwo angadakhala wakukondwa kwene-kwene kuposa momwe angadakhalira acitongedwa na Mulungu? Kodi imwepo mungadakondwa kukhala na moyo wakusaya kumala mwa kusaya kutongedwa na Mulungu?\n2 Palibe munthu omwe angakutawirireni mibvunzoyi. Ali-wense wa ifepano an’funika kuikumbukira mwakusamala. Tikacita bzimwebzi tin’dzawona kuti katongedwe ka Yahova n’kabwino kwene-kwene nakuti iye an’funika thandizo lathu. Tingakhulupire bzimwebzi thangwe ra bzomwe Bibliya limbalewa. Iro limbalewa kuti Yahova ndiye wakuthemera kutonga cirengedwe cense. Bwerani tiwone mathangwe yace.\nYAHOVA NDIYE OMWE AN’THEMERA KUTONGA\n3. N’thangwe ranyi Yahova ngwakuthemera kutonga?\n3 Yahova ndiye Mkululetu pa cirengedwe cense thangwe iye ni Mulungu wa mphanvu zense ndipo ni Mulengi. (1 Nkhani 29:11; Mabasa 4:24) M’matsomphenya yace, Juwau adawona wamambo wakukwana 144.000 omwe an’dzatonga pabodzi na Kristu ankulewa kuti: ‘Ndimwe wakuthemera Yahova, Mulungu wathu, kupasidwa mbiri, ulemu na mphanvu, thangwe ndimwe mudalenga bzinthu bzense, ndipo mwa kufuna kwanu bzidawoneka ndipo bzidalengedwa.’ (Cibvumbulutso 4:11) Yahova ndiye adalenga bzinthu bzense kudzulu na pansi pano, ndipopa iye ngwakuthemera kutonga cirengedwe cense.\n4. Kodi n’thangwe ranyi ufulu bwakusankhula bumbatipasa lini thangwe la kupandukira Mulungu?\n4 Sathani alibe kulenga cinthu na cibodzico. Tenepo iye alibe kuthemera kutonga cirengedwe cense. Ndipo Sathani pabodzi na Adamu na Eva adakhala apsiru pa kupandukira utongi bwa Yahova. (Jeremiya 10:23) Kodi kukhala na ufulu bwakusankhula likhali thangwe lakuti iwo alambe utongi bwa Yahova? Ne. Ufulu bwakusankhula bumbapasa munthu ali-wense mpata wakucita bzakusankhula sikuti thangwe la kupandukira Mulengi wathu, Yahova. Kulewa cadidi, kupandukira Mulungu n’kuphatisa basa kuipa ufulu bwa kusankhula. Ninga wanthu, ifepano tin’funikira kutongedwa na kutsogoleredwa na Yahova.\nLamulo liri-lense, mtemo na cakusankhula comwe cimbaperekedwa na Yahova n’cabwino\n5. N’thangwe ranyi bzomwe Mulungu ambacita nthawe zense bzimbakha bzakulungama?\n5 Onani thangwe linango lomwe limbacitisa kuti Yahova athemere kutonga. Iye ambaphatisa basa mphanvu zace mwa cirungamo. Iye ambatiuza kuti: ‘Ine ndine Yahova, omwe ndimbalatiza lufoyi lakukhulupirika na kucita bzinthu bzakulungama pa dziko la pansi, pakuti bzinthu bzimwebzi bzimbandikondwesa.’ (Jeremiya 9:24) Yahova ambathemba lini malamulo ya wanthu kuti yamuthandize kucita bzinthu bzabwino. M’mbuto mwace, iye ambapereka mitemo yomwe njabwino. Ndipo Yahova ambapasa wanthu malamulo mwakubverana na cirungamo cace. Nyakunemba bukhu la Psalymo adati: ‘Cirungamo na ciyeruzo ndiyo mbuto yakukhazikika ya mpando wanu waumambo.’ Tenepo, lamulo liri-lense, mtemo na cakusankhula comwe cimbaperekedwa na Yahova n’cabwino. (Psalymo 89:14; 119:128) Sathani adalewa kuti Yahova ni Mtongi lini wabwino. Tsono Sathaniyo angakwanise lini kubweresa cirungamo pa dziko la pansi.\n6. Kodi ni thangwe linango liponi lomwe limbacitisa Yahova kuthemera kutonga?\n6 Thangwe linango lomwe limbacitisa kuti Yahova akhale wakuthemera kutonga ndakuti iye ana cidziwiso na nzeru kuti asamalire nazo cirengedwe cense. Timbadziwa bzimwebzi thangwe ra mphanvu yomwe iye adapasa Mwana wace kuti apoze matenda yomwe palibe dotolo na m’bodziyo angadakwanisa kupoza. (Mateu 4:23, 24; Marko 5:25-29) Napo kuti bzimwebzi mpsakudabwisa kuna ifepano, kwa Yahova mpsakudabwisa lini, thangwe iye ambadziwa momwe thupi lathu limbaphatira basa ndipo iye angakwanise kukonza ciri-cense comwe cingadzongeke m’thupiro. Iye angalamuse anyakufa kuti akhale pomwe na moyo na kumalisa malengwa ya pansi yomwe yambacitika.\n7. N’thangwe ranyi palibe munthu omwe angabwerese mtendere pa dziko la Sathaniri?\n7 Dziko lakutongedwa na Sathani lingakwanise lini kubweresa mtendere, pa dziko lense la pansi. Yahova yekha ndiye omwe ana nzeru zakubweresa mtendere pa dziko lense la pansi. (Zaiya 2:3, 4; 54:13) Timbabzibva ninga momwe mpostolo Paulo adabvera, pomwe adati: ‘N’cadidi, bzisimbo bzomwe Mulungu ambapereka, mpsizinji kwene-kwene. Nzeru zace nʼzakumizika, ndipo iye ni mdziwi wa bzinthu. Ciyeruzo cace cimbacinja lini. Mbani angazidziwe njira zace?’—Waroma 11:33.\nUTONGI BWA YAHOVA N’BWABWINO\n8. Kodi n’thangwe ranyi imwepo mumbawona kuti Yahova ngwakuthemera kutonga?\n8 Ninga momwe tawonera, Bibliya limbaleweratu kuti Yahova yekha ndiye wakuthemera kutonga. Iro limbafotokozambo thangwe race iye ni Mtongi wabwino. Ndipo thangwe libodzi ndakuti iye ambatonga mwa lufoyi. Ndipo timbabzibva kukhala pafupi na iye tikambakumbukira makhalidwe yomwe iye anayo ninga ‘nsisi, kusaya kufulumiza kukalipa; wakudzala na lufoyi lakukhulupirika pabodzi na cadidi.’ (Kufuluka 34:6) Mulungu ambatilemekeza kwene-kwene. Iye ambatisamalira bwino kwene-kwene kuposa momwe tingabzisamalirire tekha. Sathani ambalewa kuti Yahova ambafunira lini bzabwino atumiki wace, koma limweri ni gunkha. Mulungu adapereka Mwana wace wakufunidwa kuti tikhale na cidikhiro ca kudzakhala na moyo wakusaya kumala.—Werengani Psalymo 84:11; Waroma 8:32.\nYahova ambatisamalira bwino kwene-kwene kuposa momwe tingabzisamalirire tekha\n9. Kodi timbadziwa tani kuti Mulungu ambasamalira ali-wense wa ifepano payekha?\n9 Yahova ambafuna atumiki wace wense ninga gulu. Koma iye ambafunambo kwene-kwene munthu ali-wense payekha. Kumbukirani bzomwe bzidacitika mu nthawe zakale. Kwa magole madzana matatu, Yahova adaphatisa basa Wayeruzi kuti atsogolere wanthu wace aciwathandiza kukunda anyamadulanthaka wawo. Napo bzikhali tenepo, nthawe yenseneyi Yahova akhapitiriza kusamalira ali-wense payekha. M’bodzi wa iwo akhali Rute. Iye akhali lini Mjirayeri ndipo akhadasiya bzinthu bzizinji kuti anamate Yahova. Tenepo, Yahova adamusimba mwa kumupasa mwamuna na mwana wacimuna. Ndipo kuthumizira bzimwebzi, mwana wa Rute adacita mbali ya banja lomwe lidabadwira Mesiya. Yahova adacitisambo kuti Mbiri ya Rute inembedwe m’Bibliya ndipo imbagumanika m’bukhu lomwe limbadziwika na dzina lace. Kodi munkukumbuka kuti Rute an’dzabzibva tani akadzalamusidwa acidzadziwa bzinthu bzimwebzi?—Rute 4:13; Mateu 1:5, 16.\n10. N’thangwe ranyi tingalewe kuti Yahova ambatonga lini mwa kuuma mtima?\n10 Yahova ambatonga lini wanthu wace mwa kuuma mtima. Ndipo wale omwe ambamubvera ambakhala wakutsudzuka na wakukondwa. (2 Wakolinto 3:17) Pa kulewa bza Yahova Davide adati: ‘Pamaso pace pana ulemu na umbiri; ndipo pa mbuto yace yakukhala pana mphamvu na cikondweso.’ (1 Nkhani 16:7, 27) Ndipo nyakunemba bukhu la Psalymo Etani adati: ‘An’kondwa ni wale omwe ambakuwa mwakukondwa. Iwo ambafamba m’ceza ca nkhope yanu, imwe Yahova. Iwo ambakondwa m’dzina lanu nsiku yense ndipo thangwe ra cirungamo canu iwo ambalemekezedwa.’—Psalymo 89:15, 16.\n11. Kodi tingatsimikizire tani kuti utongi bwa Yahova n’bwabwino?\n11 Tikambakumbukira kudeka mtima kwa Yahova, tin’dzathumizira citsimikizo cathu cakuti utongi bwace n’bwabwino kwene-kwene. Timbabzibva ninga nyakunemba bukhu la Psalymo omwe adati kwa Mulungu: ‘Pakuti nsiku ibodzi pa bwalo la nyumba yanu, iri bwino kwene-kwene kuposa kukhala nsiku 1.000 ku mbuto inango!’ (Psalymo 84:10) Yahova adatilenga, tenepo iye ambadziwa bzomwe bzingatikondwese. Iye ambatipasa bzinthu bzizinji kwene-kwene kuposa bzomwe tikhafunikira. Ndipo ciri-cense comwe Yahova ambatiuza kuti ticite cimbabweresa phindu kwa ifepano. Ifepano tin’dzakhala wakukondwa nthawe zense tikabvera Yahova, napo kuti pangafunike kucita nyongo ikulu kwene-kwene.—Werengani Zaiya 48:17.\n12. Kodi n’ciyani comwe cin’dzathandiza kuleka kupumpsidwa na gunkha la Sathani?\n12 Bibliya limbalewa kuti pambuyo pa magole 1000 ya utongi bwa Kristu, wanthu winango an’dzapadukira utongi bwa Yahova. (Cibvumbulutso 20:7, 8) Kodi n’thangwe ranyi? Thangwe pa nthawe imweyi Dyabu an’dzakhala atatsudzulidwa ndipo an’dzapitiriza kupumpsa wanthu, pinango mwa kuwacitisa kukhulupira kuti iwo angakhale na moyo wakusaya kumala napo aleke kubvera Yahova. Koma limweri ni gunkha. Tenepo tingabzibvunze kuti: ‘Kodi ndin’dzakhulupira gunkha ninga limweri?’ Penu timbakhulupiradi lufoyi la Yahova ndipo timbatsimikizira kuti iye ngwabwino ndipo adathemera kutonga cirengedwe cense, tin’dzakhulupira lini gunkha limweri thangwe tin’dzafuna kutongedwa na Yahova, omwe ambatonga mwa lufoyi.\nTHANDIZIRANI UTONGI BWA YAHOVA MWAKUKHULUPIRIKA\n13. Kodi tingathandizire tani utongi bwa Mulungu tikambamutewezera?\n13 Ninga momwe tawonera, Yahova ngwakuthemera kutonga ndipo katongedwe kace n’kabwino kwene-kwene. Ndipo utongi bwacebo bumbafunika thandizo lathu. Ndipo timbathandizira utongibo tikakhala wakukhulupirika kwa Yahova na kumutewezera. Tikambacita nyongo ya kucita bzinthu bzabwino ninga momwe Yahova ambawonera, timbakhala tinkulatiza kuti timbafuna na kuthandizira katongedwe kace.—Werengani Wayefezo 5:1, 2.\n14. Kodi misolo ya mabanja na akulu wa gwere angatewezere tani Yahova?\n14 Bibliya limbafotokoza kuti nthawe zense Yahova ambaphatisa basa mphanvu zace mwa lufoyi. Misolo ya mabanja pabodzi na akulu wa gwere omwe ambafuna utongi bwa Yahova an’dzatewezera katongedwe kace sikuti kukhwimisa bzinthu. Mpostolo Paulo adacita nyongo ya kutewezera Mulungu na Mwana wace. (1 Wakolinto 11:1) Iye akhangingimiza lini winango kuti acite bzinthu bzabwino. M’mbuto mwace, iye akhawalimbisa kuti acite bzinthu bzabwino mwa lufoyi. (Waroma 12:1; Wayefezo 4:1; Filemoni 8-10) Mwa kucita bzimwebzi, Paulo akhatewezera Yahova. Tikambacita bzinthu mwa lufoyi na winango, timbakhala tinkuthandizira utongi bwa Yahova.\n15. Kodi timbathandizira tani utongi bwa Yahova tikambalemekeza wale omwe ambatitsogolera?\n15 Tingathandizirembo utongi bwa Yahova mwa kumbalemekeza na kubvera wale omwe iye adawaikha ninga atsogoleri. Napo penu tinkubvesesa lini ayai tinkubverana lini na cakusankhula comwe iwo acita, ifepano tingapitirize kuthandizira cakusankhulaco. Bzimwebzi mpsakusiyana kwene-kwene na momwe dziko limbacitira, koma pakuti timbathandizira utongi bwa Yahova tin’funika kumbabvera. (Wayefezo 5:22, 23; 6:1-3; Wahebereu 13:17) Ndipo tikambacita bzimwebzi, timbagumana cikondweso thangwe Mulungu ambatifunira bzabwino.\n16. Kodi bzakusankhula bzathu bzingalatize tani kuti tikuthandizira utongi bwa Mulungu?\n16 Tingathandizire pomwe utongi bwa Mulungu mwa bzakusankhula bzathu. Yahova ambatipasa lini malamulo pa ciri-yense comwe tingafune kucita pa moyo wathu. M’mbuto mwace, iye ambatiuza makumbukidwe yace pa nkhaniyo. Bzimwebzi bzimbatithandiza kuwona bzomwe tingacite. Mwa ciratizo, Yahova ambapereka lini kwa Akristau ndandanda ya bzakubvala bzomwe iwo angabvale na bzomwe angabvale lini. M’mbuto mwace, iye ambafotokoza kuti tin’funika kubvala mwaulemu ninga Mboni zace. (1 Timotio 2:9, 10) Iye ambafuna kuti timbakumbukire momwe bzakusankhula bzathu bzingatokonyere winango. (1 Wakolinto 10:31-33) Tikambacita bzakusankhula mwakubverana na makumbukidwe ya Yahova, timbalatiza kuti timbafuna kuthandizira katongedwe kace.\nTimbathandizire utongi bwa Mulungu pa bzakusankhula bzathu na bza m’banja mwathu (Onani ndime 16-18)\n17, 18. Kodi wanthu wakulowolana angalatize tani kuti ankuthandizira utongi bwa Yahova?\n17 Onani njira ibodzi yomwe akristau omwe ali pa banja angathandizire utongi bwa Yahova. Pinango banja lingawone kuti bzomwe bzinkucitika m’malowozi yawo ndibzo lini bzomwe akhadikhirira. Iwo angakhale ankugumana na mabvuto makulu kwene-kwene. Bzimwebzi bzikacitika, iwo angacite bwino kukumbukira momwe Yahova adacitira bzinthu na mtundu wa Jirayeri. Yahova adabzindendemezera ninga mwamuna wa wanthu wace. (Zaiya 54:5; 62:4) Ajirayeri adakhumudwisa Yahova kazinji kense. Bzimwebzi bzikhakhala ninga mabvuto ya m’banja. Tsono Yahova alibe kufulumiza kusiya Ajirayeri. M’mbuto mwace, iye adawalekerera kazinji kense ndipo adapitiriza kusunga mpangano omwe akhadaucita.—Werengani Psalymo 106:43-45.\n18 Akristau wakulowolana omwe ambafuna Yahova ambacita nyongo yakumutewezera. Napo akambagumana mabvuto m’banja mwawo, iwo ambanyang’ana lini njira zakumalisira banjalo zomwe zimbabverana lini na mitemo ya m’Bibliya. Iwo ambadziwa kuti Yahova ambawona lumbiro la malowozi kuti ndakufunika kwene-kwene ndipo iye ambafuna kuti mwamuna na mkazi ambafunane winango na mwanzace. Upombo ni thangwe libodzi lokha lomwe Bibliya limbabvumiza kuti munthu wa pa banja asankhule kulambana acikhala wakutsudzuka kulowola ayai kulowodwa pomwe. (Mateu 19:5, 6, 9) Akristau akambacita nyongo kuti malowozi yawo yafambe bwino, ambakhala ankuthandizira utongi bwa Yahova.\n19. Kodi tin’funika kucita ciyani tikacita bzinthu bzakuphonyeka?\n19 Tensenefe ndife wakuperewera ndipo nthawe zinango timbacita bzinthu bzomwe bzimbakhumudwisa Yahova. Iye ambadziwa bzimwebzi ndipopa adapereka Kristu ninga cakulombolera. Tenepo tikacita bzinthu bzakuphonyeka, tin’funika kukumbira Yahova kuti atikhululukire. (1 Juwau 2:1, 2) Ndipo m’mbuto mwa kumbandobzipasa mulandu pa bzomwe taphonyesa, tin’funika kutengera pfunziro pa bzomwe bzaticitikirabzo. Tikapitiriza kukhala pa uxamwali na Yahova, iye an’dzatikhululukira na kutithandiza kugumana pomwe cikondweso ticipitiriza kumutumikira.—Psalymo 103:3.\n20. Kodi n’thangwe ranyi tin’funika kuthandizira utongi bwa Yahova nsiku zino?\n20 Mu dziko lipsa, munthu ali-wense an’dzatongedwa na Yahova ndipo an’dzapfunza njira zace zakulungama. (Zaiya 11:9) Koma napo tsapano Yahova ankutipfunzisa bzizinji bza makumbukidwe yace na momwe tingacitire bzinthu mwakubverana na kufuna kwace. Tsapanopapa palibe munthu omwe an’dzalewa kuipa utongi bwa Yahova. Tenepo bwerani ticite nyongo kuti tithandizire utongi bwa Yahova mwa kumbamubvera, kumutumikira mwakukhulupirika na kumutewezera pa bzinthu bzense bzomwe timbacita.\nTimbakhotcerera ayai kuthandizira, utongi bwa Yahova: Timbacita bzimwebzi mwa kubvera Yahova ninga Mtongi, kumutumikira mwakukhulupirika na kukhala wakukhulupirika kwa iye


Apostolo Adakumbira Cizindikiro (Mateu 24:3-51) | Moyo wa Jezu\nApostolo Adakumbira Cizindikiro\nANYAKUPFUNZA ANAI ADAKUMBIRA BZIZINDIKIRO\nMAPOLOFESIYA YADAYAMBA KUKWANISIKA MU NTHAWE YA APOSTOLO\nTIN’FUNIKA KUPITIRIZA KUKHALA WAKUPENYA\nPacipiri masikati, pa Nisani 11, Jezu na anyakupfunza wace anai akhadakhala m’phiri la Mioliva. Madzina ya anyakupfunzawo, yakhali Pedru, Andereya, Tiyago na Juwau. Jezu akhadasala pang’ono kuti amalize utumiki bwace bwa pansi pano bomwe akhabuphata na nyongo kwene-kwene. Masikati iye akhapfunzisa wanthu ku templo ndipo usiku, iye akhakagona kunja kwa mzinda. Wanthu azinji akhabvesera mwatceru kwene-kwene bzomwe Jezu akhapfunzisa, ndipo ‘akhamuka ku macibese-bese aciyenda kuna iye ku templo kuti akamubvesere.’—Luka 21:37, 38.\nPomwe Jezu akhali payekha, anyakupfunza anaiwo adayenda pomwe pakhana iyepo. Iwo akhacita thupo thangwe Jezu akhadamala tsaponopa kuwauza bzomwe bzidzacitikire templo kuti pan’dzawoneka lini mwala padzulu pa unzace. Anyakupfunzawo akhakumbuka bzinthu bzizinji m’mitima mwawo. Pa nthawe inango m’mbuyomo, Jezu adawacenjeza kuti: ‘Khalanimbo wakukonzeka, thangwe Mwana wa Munthu an’dzafika pa nthawe yomwe imwepo munkuyidikhirira lini.’ (Luka 12:40) Iye akhadawauzambo bza ‘nsiku yomwe Mwana wa Munthu an’dzazimbulidwa.’ (Luka 17:30) Kodi bzomwe adawauzabzo, bzikhabverana na nkhani yomwe akhadawauza kale yakulewa bzomwe bzidzacitikire templo? Anyakupfunzawo akhafunisisa kudziwa bzizinji, mwakuti adabvunza Jezu kuti: ‘Tiuzeni: Kodi ni lini pomwe bzimwebzi bzin’dzacitika, ndipo cizindikiro ca kukhala kwanu pabodzi na mamaliziro ya nthawe ino cin’dzakhala ciyani?’—Mateu 24:3.\nPinango iwo akhakumbuka bza kupfudzidwa kwa templo yomwe akhaiwona na pomwe akhalipo. Ndipo iwo adabvunzambo bza kubwera kwa Mwana wa Munthu. Pinango iwo adakumbukira bza there lomwe Jezu adalifotokoza lakulewa bza ‘Munthu munango wa m’banja laciumambo’ omwe ‘adacita ulendo bwakuyenda kudziko lakutali kuti akakhale mambo, acibwerera.’ (Luka 19:11, 12) Ndipo pakumalizira pace, iwo akhafunisisa kudziwa bzomwe bzidzacitike ku phampha kwa ‘nthawe ino.’\nPakutawira, Jezu adafotokoza cizindikiro comwe cingadadzathandiza anyakupfunzawo kuzindikira mamaliziro ya mkonzedwe wacijuda na kupfudzidwa kwa templo. Koma iye adafotokoza pomwe bzizinji. Cizindikiroco, cingadadzathandizambo akristau kutsogolo kudziwa kuti ayamba kukhala mu nthawe ya ‘kukhala’ kwace na kudziwambo kuti mamaliziro ya pa dziko la pansi pano yasala pang’ono kufika.\nNa kupita kwa nthawe, apostolowo adawona kukwanisika kwa polofeciya ya Jezuyi. Kulewa cadidi, bzinthu bzizinji bzomwe Jezu akhadabzileweratu, bzidayamba kucitika mu nthawe yawo. Tenepo, padandopita magole 37, mu 70 EC, Akristau omwe akhali tceru alibe kudabwa na kumala kwa mkonzedwe wacijuda na kupfudzidwa kwa templo. Koma ni bzinthu lini bzense bzomwe Jezu adalewa, bzomwe bzidacitika pakufika mu 70 EC. Tsono, kodi n’cizindikiro ciponi comwe cin’dzalatiza kukhala kwa Jezu mu Umambo? Jezu adauza anyakupfunza wace bzomwe bzin’dzacitika.\nIye adaleweratu kuti mun’dzabva ‘nkhondo na mbiri za nkhondo’ nakuti ‘mtundu un’dzamukirana na mtundu unzace, ndipo boma lin’dzamukirana na boma linzace.’ (Mateu 24:6, 7) Iye adalewambo kuti ‘kun’dzawoneka bziteke-teke bzikulu, ndipo m’mbuto zakusiyana-siyana, mun’dzawoneka bzisi na njala.’ (Luka 21:11) Jezu adacenjeza anyakupfunza wace kuti: ‘wanthu an’dzakumangani na kukuzunzani.’ (Luka 21:12) Kun’dzawoneka apolofeta wakunama ndipo an’dzasoceresa wanthu azinji. Wanthu azinji an’dzabvera lini bzakutonga ndipo lufoyi la wanthu azinji lin’dzamala mphanvu. Iye adathumizira pomwe kulewa kuti: ‘Bzipsa bzabwino bza Umambo, bzin’dzapaliziridwa pa dziko lense komwe kuna wanthu, ninga umboni kwa mitundu yense, ndipo pamwepo cimaliziro cin’dzafika.’—Mateu 24:14.\nBzomwe Jezu adalewa bzidayamba kukwanisika pomwe mzinda wa Jeruzalemu ukhadasala pang’ono kupfudzidwa, na pomwe ukhapfudzidwa na Aroma. Kodi bzimwebzi bzin’dzakwanisika pomwe ku tsogoloku kuposa momwe bzidakwanisikira m’mbuyomu? Kodi imwepo mumbawona umboni bwakuti bzomwe Jezu adalewa bzinkukwanisika mu nthawe yathu ino?\nCinthu cinango comwe Jezu adalewa ca kukhala kwace ni kuwonekera kwa ‘cinthu cakunyansa ndipo cakupfudza.’ (Mateu 24:15) Mu 66 EC, cinthu cakunyansaco cidawonekera pomwe ‘magulu ya acikunda’ ya Aroma yomwe yakhadanyamula bzizindikiro bza bzifanikiso na mabandera yawo adazungulira mzinda wa Jeruzalemu ndipo adapfudza mbali zinango za mpanda wa mzindayo. (Luka 21:20) Mwa njira imweyi, ‘cinthu cakunyansa’ cidaima pa mbuto yomwe cikhathemera lini kuima, thangwe Ajuda akhawona kuti mbutoyo ‘ikhali yakucena.’\nJezu adaleweratumbo kuti: ‘Kun’dzakhala na citsautso cikulu comwe palibe cinango cakundendemerana naco kucokera kuyamba kwa dziko mpaka tsapano, ndipo cin’dzacitika lini pomwe.’ Mu 70 EC, Aroma adapfudza Jeruzalemu. Kupfudzidwa kwa ‘mzinda wakucena’ wa Ajuda na kwa templo, kukhalidi citsautso cikulu ndipo wanthu azinji adaphedwa. (Mateu 4:5; 24:21) Kupfudziwa kumweku kukhali kwakuipa kwene-kwene kuposa bzinthu bzense bzomwe bzikhadacitikira kale mzindayo na wanthu wace, ndipo kunamata kwa Ajuda kudamaliratu pamwepo. Bzimwebzi bzinkulatiza kuti polofesiyai ikadzakwanisika pomwe kutsogoloku, pan’dzacitika bzinthu bzakugopswa kwene-kwene.\nTIN’FUNIKA KUKHALA NA CIKHULUPIRO MU NSIKU ZAKUMALIZIRA ZINO\nPomwe Jezu akhacezerana na anyakupfunza wace bza cizindikiro ca kukhala kwace ninga Mambo na mamaliziro ya dziko lakuipali, iye adalewa pomwe bzinthu bzinango. Iye adawacenjeza bza anyakunamizira ‘kukhala Kristu na apolofeta wakunama.’ Iye adalewa kuti wanthu amwewa an’dzacita bzimwebzi ‘kuti penu bzin’kwanisika, adzapambuse napo wakusankhulidwawo.’ (Mateu 24:24) Koma wanthu wakusankhulidwawo, an’dzapambusidwa lini. Kukhala kwa Kristu kun’dzawonekera lini na wanthu. Koma omwe an’dzanamizira kukhala Kristu, an’dzawonekera.\nPakulewa bza citsautso cikulu comwe cin’dzacitika kuphampha kwa mkonzedwe uno wa bzinthu, Jezu adalewa kuti: ‘Mwadzidzidzi, pambuyo pa citsautso cikulu ca mu thawe imweire, dzuwa lin’dzacita mdima, mwezi un’dzawonesa lini ceza cace, nyenyezi zin’dzagwa kucokera kudzulu, ndipo mphanvu za kudzulu zin’dzatekenyeka.’ (Mateu 24:29) Anyakupfunza omwe akhabvesera Jezu ankulewa bzimwebzi, akhadziwa lini kuti bzinthu bzakugopswabzi bzin’dzakwanisika tani, koma mwakusaya kupenukira, cin’dzakhala cinthu cakugopswa kwene-kwene.\nKodi cakucitika cakugopswaci, cin’dzatokonya tani wanthu? Jezu adalewa kuti: ‘Wanthu an’dzakomoka na mantha pakudikhirira bzomwe bzicitikire dziko la pansi komwe kuna wanthu, pakuti mphanvu zakudzulu zin’dzatekenyeka.’ (Luka 21:26) Pamwepa, Jezu akhafotokoza bza cakucitika cakugopswa kwene-kwene comwe cikanati kucitika kuyambira kale-kale.\nMpsakulimbisa kuti Jezu adathandiza anyakupfunza wace kudziwa kuti si wanthu wense omwe an’dzalira akadzawona ‘Mwana wa munthu ankubwera m’dzaulu m’mitambo na mphanvu pabodzi na mbiri.’ (Mateu 24:30) Tinkulewa tenepoyo thangwe Jezu akhadalewa kale kuti Mulungu an’dzapitira ‘thangwe ra anyakusankhulidwawo.’ (Mateu 24:22) Tsono, kodi anyakupfunza wakukhulupirika an’dzacita ciyani akadzawona bzinthu bzomwe Jezu adalewabzi? Jezu adalimbisa ateweri wace kuti: ‘Bzikadzayamba kucitika bzinthu bzimwebzi, dzaimeni, mucidzadjigumisa misolo yanu, thangwe cipulumuso canu ciri pafupi.’—Luka 21:28.\nTsono kodi anyakupfunza wa Jezu omwe an’dzakhala na moyo mu nthawe imweyo an’dzadziwa tani kuti mamaliziro yali pafupi? Jezu adafotokoza there lakulewa bza muti wa mkuyu kuti: ‘Nthambi yace ipsa ikaphukira, icicita masamba, mumbadziwa kuti mainza yali pafupi. Mwakundendemerana na bzimwebzi, mukadzawona bzinthu bzimwebzi, dziwani kuti iye ali pafupi, ali pa msuwo caipo. Ndipo ndinkukuuzani cadidi, kuti mbadwo uyu un’dzamala lini wense, mpaka bzinthu bzensebzi kucitika.’—Mateu 24:32-34.\nNa bzimwebzi, anyakupfunzawo akadzawona mbali zakusiyana-siyana za cizindikiroco, an’dzadziwa kuti mamaliziro yafendera. Pakufuna kucenjeza anyakupfunza wace omwe an’dzakhala na moyo pa nthawe imweyo, Jezu adati:\n‘Kulewa bza nsiku imweyo na nthawe yace palibe omwe an’dziwa, ne wanjo wa kudzulu ne Mwana, koma Baba yekha. Ninga momwe bzidacitikira mu nsiku za Nowe zire, ni momwe bzin’dzakhalira pa kukhala kwa Mwana wa munthu. M’nsiku zomwe cigumula ca madzi cikhanati kucitika, wanthu akhadya, akhamwa; amuna akhalowola, akazi akhalowodwa, mpaka pa nsiku yomwe Nowe adapita m’cingalawa cire. Wanthu alibe kucita ciri-cense pa bzomwe bzikhacitika, mpaka pomwe cigumula cidafika ciciwapsairiratu wensewo, tenepombo ni momwe bzin’dzacitikira pa kukhala kwa Mwana wa munthu.’ (Mateu 24:36-39) Jezu adandendemeza bzomwe bzin’dzacitika pa nthaweyo na cigumula comwe cidacitika pa dziko lense ca mu nthawe ya Nowe.\nAnyakupfunza omwe adabva Jezu ankulewa bzimwebzi pa phiri ya mioliva, mwakusaya kupenukira, iwo adadziwa kufunika kwa kukhala wakupenya. Jezu adati: ‘Samalani kuti mitima yanu ireke kulemedwa na kudya kwene-kwene, kumwa kwene-kwene pabodzi na thupo la pa moyo, kuti nsikuyo ingadzakufikireni mwakudzidzimusa ninga diwa. Pakuti in’dzafikira wanthu wense wakukhala pa dziko la pansi. Khalani wakupenya, ndipo nthawe zense mumbapembe mwa kudandaulira kuti mudzakwanise kupulumuka pa bzinthu bzense bzomwe bzin’dzacitika na kuima pa maso pa Mwana wa Munthu.’—Luka 21:34-36.\nBzomwe Jezu adalewabzi, bzidalatiza kuti polofesiya yomwe adalewayi, in’dzakwanisika pomwe kutsogolo. Iye alibe kulewa polofesiya yomwe ingadadzakwanisika kwa ka nthawe kakucepa ayai bzomwe bzingadadzacitikira mzinda wa Jeruzalemu ayai mtundu wa Ajuda. Iye akhalewa bzinthu bzomwe bzin’dzacitikira ‘wanthu wense wakukhala pa dziko la pansi.’\nIye adalewa kuti anyakupfunza wace an’funika kukhala wakupenya, kukhala tceru na kukhala wakukonzeka. Jezu adaphatisa basa there linango pakufuna kucenjeza anyakupfunza wace. Iye adati: ‘Koma dziwani ibzi: Penu mwenekaciro nyumba angadziwe nthawe yomwe mbava ingabwere, angakhale wakupenya ndipo angalekerere lini kuti mbava zitcole zicipita m’nyumba mwace. Pa thangwe limweri, imwepombo khalani wakukonzeka pakuti Mwana wa Munthu an’dzabwera pa nthawe yomwe munkuikumbukira lini.’—Mateu 24:43, 44.\nJezu adalewa pomwe bzinthu bzinango bzomwe bzidathandiza anyakupfunza wace kuti ambadikhirire bzinthu bzabwino. Iye adawauza kuti bzomwe akhalewabzo bzikadzakhala bzinkukwanisika, pan’dzakhala ‘kapolo’ omwe an’dzakhala tceru, acimbaphata basa. Ndipo Jezu adalewa bzinthu bzomwe anyakupfunzawo angadakwanisa kubzibvesesa. Iye adati: ‘Mbani maka-maka kapolo wakukhulupirika na wanzeru omwe mbuya wace adamuikha kuti ambanyang’anire wa pamui pace, na kumbawapasa cakudya pa nthawe yakuthemera? Ngwakukondwa kapolo umweyo penu mbuya wace akabwera an’dzamugumana akucita bzimwebzo! Cadidi, ndikukuuzani kuti an’dzamuikha kuti anyang’anire bzinthu bzace bzense.’ Koma penu ‘kapoloyo’ an’dzayamba kukhala na mkhalidwe wakuipa, acimbacitira ciwembo anyabasa anzace, Mbuya wace ‘an’dzamupasa cirango cikulu kwene-kwene.’—Mateu 24:45-51; yezezerani na Luka 12:45, 46.\nTenepo, Jezu akhathandauza lini kuti anyakupfunza wace an’dzayamba kukhala na mkhalidwe wakuipa. Tsono, pamwepa Jezu akhafuna kuti anyakupfunza wace abvesese nfundo iponi? Iye akhafuna kuti anyakupfunza wace akhale tceru na kuti ambaphate basa, ndipo adathandizambo anyakupfunza wacewo kubvesesa bzimwebzi mwa kuwafotokozera there linango.\nKodi n’ciyani cidacitisa apostolo kubvunza bza kutsogolo? Ndipo pinango akhakumbuka bza ciyani pa nthawe imweyi?\nKodi polofesiya ya Jezu idayamba lini kukwanisika ndipo idayamba tani?\nKodi ni bzinthu bziponi bzomwe bzin’dzathandiza wanthu kudziwa bza kukhala kwa Kristu?\nKodi ‘cinthu cakunyansa’ cidayamba tani kuwonekera, ndipo ni bzinthu bziponi bzomwe bzidacitika pomwe cinthu cakunyansaci cidawonekera?\nKodi wanthu an’dzacita ciyani akadzawona kuti polofesiya yomwe Jezu adalewa inkukwanisika?\nKodi Jezu adafotokoza there liponi pakufuna kuthandiza anyakupfunza wace kudziwa kuti mamaliziro yali pafupi?\nKodi n’ciyani cinkulatiza kuti polofesiya yomwe Jezu adalewa in’dzacitika pa dziko lense la pansi?\nKodi Jezu adacenjeza ciyani anyakupfunza wace omwe an’dzakhala na moyo pomwe mkonzedwe wa bzinthuyu ukadzasala pang’ono kumala?


Gidiyoni na Acikunda wace 300 Adakunda Anyankhondo wa ku Midiyani | Nkhani za m’Bibliya za Wana\nPatapita nthawe, Ajirayeri adayamba pomwe kumbanamata bzifanikiso. Ndipo Amidiyaniwo adamala magole manomwe acimbawabera bzifuwo bzawo na kumbawadzongera minda yawo. Kuti aleke kuphedwa na Amidiyaniwo, Ajirayeri akhakabisalika m’bzimphako na m’mapiri. Ndipo iwo adayamba kumbadandaulira Yahova kuti awapulumuse. Tenepo, Yahova adatumiza anjo kwa Gidiyoni, acikamuuza kuti: ‘Yahova wakusankhula kuti upulumuse Ajirayeri.’ Tsono Gidiyoni adati: ‘Inepano? Ndine yanimbo ine kuti ndiwapulumuse Ajirayeriwa!’\nKodi Gidiyoni angadadziwa tani kuti akhadasankhulidwadi na Yahova? Iye adaikha pansi maukuse ya bira, acipemba kwa Yahova kuti: ‘Macibese-bese, ndikadzawona kuti maukuseya yadatota, koma pansipa padauma, ndin’dzadziwa kuti mwandisankhuladi kuti ndipulumuse Ajirayeri.’ Mangwana yace, Gidiyoni adawonadi kuti maukuse ya birayo yakhadatota, koma pansi pomwe pakhana maukuseyo pakhadauma ninga momwe akhadakumbirira mule. Tsono kuti atsimikizire, Gidiyoni adakumbira pomwe Yahova kuti: ‘Ulendo buno mucitise kuti maukuseya yakhale yadauma, koma pansipa ndipo pakhale padatota.’ Pomwe bzimwebzo bzidacitika, Gidiyoniyo adatsimikiza kuti Yahova akhadamusankhuladi. Tenepo, iye adakonkhanisa acikunda wace kuti akamenyane na Amidiyani.\nYahova adati kwa Gidiyoni: ‘Ndin’pereka anyamadulanthaka wako m’manja mwako. Tsono punguza acikunda wakowo thangwe awandisa, kuti mangwana muleke kudzayesa kuti mwakunda nkhondoyo na mphanvu zanu. Uza ali-wense omwe ana mantha kuti abwerere kumui.’ Ndipo acikunda 22.000 adabwerera kumui, acisala acikunda 10.000. Tsono Yahova adati: ‘Acikundawo akadawanda basi. Ndoko nawo mu mkulo, ucikawauza kuti amwe madzi. Ndipo ukasale na wale wokha omwe an’kamwa madzi, acimbalindira.’ Ndipo amuna 300 wokha ndiwo omwe adamwa madzi, acimbalindira. Yahova adapicira kuti acikunda ang’ono-ng’onowo angadakunda anyankhondo wa ku Midiyani wakukwana 135.000.\nPakati pa usiku, Yahova adauza Gidiyoni kuti: ‘Yakwana nthawe kuti mukunde Amidiyani!’ Tenepo, Gidiyoni adapasa acikunda wace bzimbututu, tumitsuko na mibvuniko mkati mwace. Iye adauza acikunda wacewo kuti: ‘Onesesani bzomwe ndin’cita, kuti mucitembo bzibodzi-bodzibzo.’ Gidiyoni adaliza cimbututu cace na kuswanya kamtsuko kace, ndipo adadzusa mbvuniko wace, acikuwa kuti: ‘Mphanga ya Yahova na ya Gidiyoni!’ Acikunda wace 300 wale adacitambo bzibodzi-bodzibzo. Ndipo anyankhondo wa ku Midiyani adabva mantha kwene-kwene, acicita dzungu. Thangwe ra phiringu lomwe likhacitikalo, iwo adayamba kumbaphana okha-okha. Mwa njira imweyi, Yahova adathandiza pomwe Ajirayeri kukunda anyamadulanthaka wawo.\n‘Kuti mphanvu yakuposa yacibadwa icokere kwa Mulungu, sikuti kwa ifepano.’ —2 Wakolinto 4:7\nMibvunzo: Kodi Yahova adamutsimikizira tani Gidiyoni kuti ndiye omwe akhadamusankhula? Thangwe ranyi Gidiyoni akhana acikunda 300 okha?\nWayeruzi 6:1–16; 6:36–7:25; 8:28


Lekani Kubvuma Kuti Cinthu Ciri-cense Cikutaziseni Kudzatambira Mabai-bai ya Mulungu | Nsanza ya Mulindiri\nWerengani mu Ciacoli Ciaukan Cibaoule Cibataki (ca ku Karo) Cibataki (ca ku Simalungun) Cibataki (ca ku Toba) Cibiak Cibisilama Cidayak Ngaju Cidrehu Cigmong (ca ku White) Cigroelandeji Ciiban Cikambodja Cikaren (Ca ku S'gaw) Cikaxin Cikazakh Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikrio Cikriolo ca ku Mauritania Cikriolo ca ku Seychelles Cilaoti Cilomwe Cilukonzo Cimakua Cimaltese Cimapudungun Cimbundu Cimizo Cindau Cingangela Cingirezi Ciniasi Ciniuean Cinyaneka Cinyungwe Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Cirunyankore Cirutoro Cisangir Cisaramakan Cisena Cisi Cisunda Citahiti Citonga (ca ku Zimbabwe) Citshwa Ciughur (ca ku Cyrillic) Ciumbundu Ciurdu Ciuruund Ciwallisia Ciwayuunaiki Ciwelsh Cixopi cijavaneji cixokwe cixuabo\n‘Lekani kubvuma kuti munthu akutaziseni kutambira mabai-bai.’—WAKOLOSO 2:18.\nNYIMBO: 136, 115\nKodi tingabzikhotcerere tani ku bzikhumbo bzakuipa?\nKodi kukhala wakudeka mtima na wa lufoyi kungatithandize tani kudzatambira mabai-bai yathu?\nKodi tingadzatambire tani mabai-bai yathu ninga banja?\n1, 2. (a) Kodi ni bzisimbo bziponi bzomwe atumiki wa Mulungu ankubzidikhirira? (b) Kodi n’ciyani comwe cingatithandize kumbaikha makumbukidwe yathu pa mabai-bai yakutsogolo? (Onani cithunzi-thunzi pa tsamba lino.)\nAKRISTAU wakudzozedwa ana cidikhiro cabwino kwene-kwene. Iwo ambadikhirira na mtima wense kudzakakhala kudzulu. Ndipo mpostolo Paulo adalewa kuti cidikhiro cawoci ni ‘malipo ya kucemeredwa na Mulungu.’ (Wafiripo 3:14) Kudzuluko, iwo an’katonga pabodzi na Jezu Kristu mu Umambo bwace, acidzathandiza wanthu wense kukhala wakulungamiratu. (Cibvumbulutso 20:6) Kulewa cadidi, cimweci ni cidikhiro cabwino kwene-kwene! Koma wa mabira manango ana cidikhiro cakusiyana. Iwo ambadikhirira kudzakhala na moyo wakusaya kumala m’Paraizo pansi pano, ndipo cidikhiro cimweci cimbawakondwesa!—2 Pedru 3:13.\n2 Paulo akhafuna kwene-kwene kuthandiza Akristau anzace wakudzozedwa kupitiriza kukhala wakukhulupirika kuti adzatambire mabai-bai yawo. Tenepo, iye adawauza kuti: ‘Bzakukumbuka bzanu bzikhale pa bzinthu bza kudzulu.’ (Wakoloso 3:2) Akristauwa, akhafunika kumbakumbukira kwene-kwene bza cidikhiro cawo ca kudzayenda kudzulu. (Wakoloso 1:4, 5) Kumbakumbukira bzisimbo bza kutsogolo, kunkuthandiza atumiki wense wa Mulungu nsiku zino, kupitiriza kumbaikha makumbukidwe yawo pa mabai-bai yawo. Ndipo bzimwebzi mpsakufunika kwa tensenefe, napo penu cidikhiro cathu n’cakudzayenda kudzulu ayai cakudzakhala pansi pano.—1 Wakolinto 9:24.\n3. Kodi Paulo adacenjeza Akristau pa bzinthu bziponi?\n3 Paulo adacenjezambo Akristau pa bzinthu bzomwe bzingawatazise kudzatambira mabai-bai yawo. Mwa ciratizo, iye adanembera tsamba Akristau wa ku Kolose, la kuwacenjeza bza Akristau wakunama omwe akhacita nyongo yakukondwesa Mulungu mwa kumbateweza Cakutonga ca Mozeji, m’mbuto mwa kukhulupira Jezu. (Wakoloso 2:16-18) Ndipo iye adalewambo bzinthu bzomwe bzingatitazisembo nsiku zino kudzatambira mabai-bai yathu. Iye adafotokoza momwe tingalimbanire na bzikhumbo bzakuipa na bzomwe tingacite tikasaya kubvesesana na wanthu wa m’banja mwathu ayai na abale wathu m’gwere. Malango ya Paulo yangatithandize nsiku zino. Mbatiwoneni yanango mwa malango yakuthandiza yomwe iye adapereka kwa Akristau wa ku Kolose.\nCITISANI BZIWALO BZANU KUKHALA BZAKUFA PA BZIKHUMBO BZAKUIPA\n4. N’thangwe ranyi bzikhumbo bzakuipa bzingatitazise kudzatambira mabai-bai yathu?\n4 Pambuyo pa kukumbusa abale wace bza cidikhiro cabwino comwe iwo akhanaco, Paulo adati: ‘Tenepo, citisani bziwalo bza thupi lanu bzomwe bziri pansi pano kukhala bzakufa pa bza unzazi, bzinthu bzakupswipiza, bzikhumbo bza kugonana, bzikhumbo bzakuipa na kusirira kwa njiru.’ (Wakoloso 3:5) Bzikhumbo bzakuipa bzingakhale bzamphanvu kwene-kwene ndipo bzingaticitise kuluza uxamwali bwathu na Yahova pabodzi na cidikhiro cathu cakutsogolo. M’bale munango omwe akhadacosedwa m’gwere thangwe ra upombo, adalewa kuti cikhumbo cace cakuipa cikhali camphanvu kwene-kwene mwakuti iye “adatazira kubziphata mpaka kufika pakucita pikado.”\n5. Kodi tingatcenkhe tani kugwa m’mabvuto?\n5 Tin’funika kumbasamala kwene-kwene, maka-maka tikakhala pa mkhalidwe omwe ungaticitise kuswa mitemo ya Yahova ya mikhalidwe yabwino. Mwa ciratizo, bzingakhale bwino kwa wale omwe ali pa umakhadzi kumbacita bzinthu mwakusamala kwene-kwene pa nkhani ya kuphatana-phatana, kumpsompsonana na kumbakhala awiri-wiri pawokha. (Mimwani 22:3) Ndipo ngozi inango ingawoneke pomwe tin’kukacita malonda ayai pomwe tinkuphata basa na munthu wakusiyana naye cidzo. (Mimwani 2:10-12, 16) Kodi n’ciyani comwe mungacite kuti muleke kugwa m’mabvuto? Mbabzidziwikisani ninga Mboni ya Yahova. Mbalatizani khalidwe labwino ndipo lekani kuyebwa kuti kusenzeka na mkazi ayai mwamuna omwe ngwanu lini kungakubweresereni ngozi. Tin’funika kumbasamalambo tikakhala kuti tasunama ayai pomwe tiri tekha, thangwe imweyi ndiyo nthawe yomwe timbafuna munthu wakutiyangaza. Pinango tingakhale na thupo kwene-kwene mwakuti tingandobvume thandizo lakucokera kwa munthu ali-wense. Kucita bzimwebzi kungatigwese m’mabvuto. Penu nthawe zinango imwepo mumbabzibva tenepo, lekani kucita ciri-cense comwe cingakutaziseni kudzatambira mabai-bai yanu. M’mbuto mwace, mbakumbirani thandizo kwa Yahova pabodzi na abale wanu wa m’gwere.—Werengani Psalymo 34:18; Mimwani 13:20.\n6. Kodi tin’funika kumbakumbukira ciyani pomwe tinkusankhula masenzaka?\n6 Kuti ticitise bzikhumbo bzathu bzakuipa kukhala bzakufa, ifepano tin’funika kumbatcenkha masenzeka yakubverana na bza unzazi. Masenzeka mazinji nsiku zino, yambatikumbusa momwe bzinthu bzikhaliri m’mizinda ya Sodoma na Gomora. (Juda 7) Wanthu omwe ambakonza bza masenzeka, ambacitisa kuti nkhani ya kugonana imbawoneke ninga yabwino na yakusaya bvuto liri-lense. Tenepo, nthawe zense tin’funika kukhala wakusamala. Tin’funika lini kumbandobvuma masenzeka yali-yense ya m’dzikoli, m’mbuto mwace, tin’funika kumbasankhula masenzeka yomwe yangatitazise lini kudzatambira mabai-bai yathu ya moyo wakusaya kumala.—Mimwani 4:23.\n‘BVALANI’ LUFOYI NA KUDEKA MTIMA\n7. Kodi ni bvuto liponi lomwe lingagumanike m’gwere?\n7 Timbadekedwa kwene-kwene thangwe ra kucita mbali ya gwere Lacikristau. Ku mitsonkhano yathu, ifepano timbapfunza Fala la Mulungu, ticilatizana lufoyi winango na mwanzace. Bzimwebzi bzimbatithandiza kupitiriza kumbakumbukira bza mabai-bai yathu ya kutsogolo. Koma nthawe zinango, pangakhale kusaya kubvesesana ndipo bzimwebzi bzingabwerese bvuto likulu pakati pa abale wathu. Tikasaya kumalisa bvutoli mwakamfulumize, ifepano tingayambe kukhala na cakumtima.—Werengani 1 Pedru 3:8, 9.\n8, 9. (a) Kodi ni makhalidwe yaponi yomwe yangatithandize kudzatambira mabai-bai yathu? (b) Kodi n’ciyani comwe cingatithandize kukhazikisa mtendere penu Mkristau mwanzathu watikalipisa?\n8 Ifepano tin’funika lini kubvumiza kuti kukoya cakumtima kutitazise kudzatambira mabai-bai yathu. Pakufotokoza bzomwe Akristau angacite pa nkhani ninga imweyi, Paulo adati: ‘Ninga wanthu wakucita kusankhulidwa na Mulungu, wakucena na wakufunidwa, bvalani lufoyi likulu la kucitira winango nsisi, kudeka mtima, kubzicepswa m’makumbukidwe, kufatsa na kupirira. Pitirizani kupirirana na kulekererana na mtima wense napo penu alipo omwe ana mathangwe yakudandaulira mwanzace. Ninga momwe Yahova adakulekererani na mtima wense, imwepo mucitembo tenepoyo. Tsono kuthumizira pa bzensenebzi, bvalani lufoyi, pakuti limbaphatanidzisa wanthu mwamphamvu kwene-kwene kuposa cinthu ciri-cense.’—Wakoloso 3:12-14.\n9 Lufoyi na kudeka mtima, bzingatithandize kulekerera winango. Penu munthu walewa ayai wacita cinthu comwe catikalipisa, tingakumbukire bza nthawe yomwe ifepano tidalewa ayai tidacitambo cinthu cakuipa kwa winango, acitilekerera. Kodi imwepo mudabva tani pomwe munthuyo, mwa lufoyi na mwakudeka mtima adakulekererani na mtima wense? (Werengani Mpalizi 7:21, 22.) Timbatenda kwene-kwene kuti kudeka mtima kwa Kristu kumbaticitisa kukhala wakuphatana pa kunamata kwacadidi. (Wakoloso 3:15) Tensenefe timbanamata Mulungu m’bodzi, timbapalizira bzipsa bzibodzi-bodzi ndipo timbagumanambo na mabvuto mabodzi-bodzi. Tenepo, tikambalatiza lufoyi na kudekera mtima winango ticiwalekerera, gwere lathu lin’dzakhala lakuphatana ndipo tin’dzapitiriza kukumbukira bza mabai-bai yathu yakutsogolo.\n10, 11. (a) N’thangwe ranyi njiru n’zakuipa? (b) Kodi n’ciyani comwe tingacite kuti njiru zireke kutitazisa kudzatambira mabai-bai yathu?\n10 Cinthu cinango comwe cingatitazise kudzatambira mabai-bai yathu ni njiru. M’Bibliya muna bziratizo bzizinji bza ngozi yakukhala na njiru. Mwa ciratizo, Kaini akhana njiru na Abeli, tenepo iye adamupha. Kora, Datani na Abiramu akhana njiru na Mozeji ndipo adamupandukira. Mambo Sauli akhana njiru na Davide ndipo akhafuna kumupha. Bibliya limbanama lini likambalewa kuti: ‘Pomwe pana njiru na ndewo, pamwepo pana phiringu na bzakuipa bza mtundu uli-wense.’—Tiyago 3:16.\n11 Tikambacita nyongo yakukhala wanthu wa lufoyi na wakudeka mtima, ifepano tin’dzakhala lini na njiru. Bibliya limbati: ‘Lufoyi limbapirira, licidekera mtima. Lufoyi liribe nsanje.’ (1 Wakolinto 13:4) Kuti tireke kukhala na njiru, ifepano tin’funika kumbacita nyongo yakuwona bzinthu ninga momwe Yahova ambabziwonera. Tin’funika kumbawona abale na mpfumakazi zathu ninga bziwalo bza thupi libodzi, lomwe ni gwere lathu. Bibliya limbati: ‘Ciwalo cibodzi cikatumbizidwa, bziwalo bzinango bzense bzimbakondwambo naco pabodzi.’ (1 Wakolinto 12:16-18, 26) Tenepo, penu cinthu cabwino cacitikira m’bale wathu, ifepano tin’dzamucitira lini njiru, koma tin’dzadekedwa naye pabodzi. Kumbukirani ciratizo cabwino ca Jonatani, omwe akhali mwana wa Mambo Sauli. Jonatani alibe kucitira njiru Davide pomwe iye adasankhulidwa kukhala mambo m’mbuto mwa Jonataniyo. Koma iye adalimbisa Davideyo, acimuthandiza. (1 Samuweri 23:16-18) Kodi tingatewezerembo lini ciratizo ca Jonatani?\nDZATAMBIRENI MABAI-BAI YANU NINGA BANJA\n12. Kodi ni malango yaponi yakugumanika m’Bibliya yomwe yangathandize wanthu wense m’banja kuti adzatambire mabai-bai yakutsogolo?\n12 Munthu ali-wense akambacita nyongo yakuteweza mitemo ya m’Bibliya m’banja, banjalo limbakhala mwa mtendere na lakukondwa ndipo wense angadzatambire mabai-bai yawo pabodzi. Paulo adapereka malango aya kwa mabanja: ‘Imwe akazi, mbabverani azibayanu ninga momwe bzin’themera kucitidwa na wanthu wakutewera Mbuya. Amunamwe, pitirizani kuwafuna akazi wanu, ndipo lekani kukalipa nawo kwene-kwene. Wanamwe, mbabverani abereki wanu m’bzinthu bzense, pakuti kucita bzimwebzi kumbakondwesa Mbuya. Imwembo abereki, lekani kumbakalipisa wana wanu, kuti angasuname.’ (Wakoloso 3:18-21) Kodi munkuwona mbali zomwe banja lanu lingathandizidwe na malangoya?\n13. Kodi mpfumakazi ingathandize tani mwamuna wace omwe ni Mboni lini ya Yahova kufuna kutumikira Yahova?\n13 Pinango ndimwe mpfumakazi ndipo mwamuna wanu ambatumikira lini Yahova. Kodi n’ciyani comwe mungacite penu munkuwona kuti mwamuna wanuyo ankukucitirani lini bzinthu bzomwe akhafunika kucita ninga msolo wa banja? Pinango imwepo mungam’kalipire, koma kodi kucita bzimwebzo kungamalise bvutolo? Ndipo napo mucikhaladi na mathangwe yakubveka yakucitira bzimwebzo, kodi mungacitise mwamuna wanuyo kufuna kutumikira Yahova? Kulewa cadidi, iye angafune lini. Koma mucipitiriza kumulemekeza ninga msolo wanu wa banja, imwepo mungathandize banja lanulo kukhala la mtendere, mucilemekezesa Yahova. Ndipo ciratizo canu cabwino cingacitise mwamuna wanuyo kufuna kutumikira Yahova, mucidzatambira mabai-bai yanu pabodzi ninga banja.—Werengani 1 Pedru 3:1, 2.\n14. Kodi n’ciyani comwe mwamuna omwe ni Mkristau angacite penu mkazace omwe ni Mboni lini ya Yahova ambamulemekeza lini?\n14 Ayai, pinango ndimwe m’bale ndipo mkazi wanu ambatumikira lini Yahova. Kodi n’ciyani comwe mungacite penu munkuwona kuti mkazi wanu ankukulemekezani lini? Penu imwepo munim’kalipira pakufuna kulatiza kuti ndimwe omwe mumbatonga pamuipo, kodi mkazanuyo angakulemekezenidi? Mpsakudziwikiratu kuti ne! Mulungu ambafuna kuti amuna ambafune akazawo ninga momwe Jezu ambacitira na gwere. (Wayefezo 5:23) Jezu omwe ni msolo wa gwere, nthawe zense akhapirira na kulatiza lufoyi kwa anyakupfunza wace. (Luka 9:46-48) Mukatewezera Jezu, pinango na kupita kwa nthawe mkazi wanu angadzafunembo kutumikira Yahova.\n15. Kodi mwamuna wacikristau ambalatiza tani kuti ambafuna mkazace?\n15 Yahova ambauza amuna kuti: ‘Amunamwe, pitirizani kuwafuna akazi wanu, ndipo lekani kukalipa nawo kwene-kwene.’ (Wakoloso 3:19) Mwamuna wa lufoyi ambalemekeza mkazace. Mwa njira iponi? Iye ambatetekera mkazace akambafotokoza makumbukidwe yace pa nkhani inango, ndipo ambalatiza kuti bzomwe mkaziyo walewa mpsakufunika kwa iye. (1 Pedru 3:7) N’cadidi kuti ni nthawe lini zense zomwe mwamunayo an’dzaphatisa basa bzomwe mkazaceyo walewa, koma kumutetekera kungathandize mwamunayo kucita bzakusankhula bzabwino. (Mimwani 15:22) Mwamuna wa lufoyi ambacita lini kungingimiza mkazace kuti ambamulemekeze, m’mbuto mwace, iye ambacita nyongo yakuwina ulemu bwa mkazaceyo. Mwamuna akambafuna mkazace na wana wace, iwo ambatumikira Yahova mwakukondwa, bzomwe bzingawacitise kudzatambira pabodzi mabai-bai yawo ya moyo wakusaya kumala.\nKodi n’ciyani comwe tingacite kuti mabvuto ya m’banja yaleke kutitazisa kudzatambira mabai-bai yathu? (Onani ndime 13-15)\nMASWAKA—LEKANI KUBVUMA KUTI CINTHU CIRI-CENSE CIKUTAZISENI KUDZATAMBIRA MABAI-BAI YANU!\n16, 17. Ninga tswaka, kodi mungatcenkhe tani kukalipa na abereki wanu?\n16 Pinango ndimwe tswaka ndipo mumbawona ninga kuti abereki wanu ambakubvesesani lini ayai mbakunesa kwene-kwene. Pinango bzimwebzi bzimbakusunamisani kwene-kwene ndipo pinango mumbabzibvunza penu mun’funadi kutumikira Yahova. Tsono mukasiya Yahova, imwepo mun’dzazindikira kuti palibe munthu omwe ambakufunani kwene-kwene kuposa abereki wanu wacikristau pabodzi na axamwali wanu wa m’gwere.\n17 Kumbukirani ibzi: Kodi imwepo mungadadziwa tani kuti abereki wanu ambakufunanidi angadasaya kumbacita namwe thupo? (Wahebereu 12:8) Iwo mbakuperewera, ndipopa nthawe zinango angakusunamiseni na momwe angakupasireni malango. Koma lekani kumbasunama na bzimwebzi. M’mbuto mwace, mbacitani nyongo yakubvesesa bzomwe bzawacitisa kulewa ayai kucita cinthu cinango. Mbakhalani wakugwa mpfuwa ndipo lekani kumbakalipa kwene-kwene. Bibliya limbati: ‘Munthu wa cidziwiso ambasamala na mafala yace, ndipo munthu wakuzindikira ambakhala wakuderekha.’ (Mimwani 17:27) Khalani na cikhumbo cakukhala munthu wakukhwima, omwe ambabvuma malango na kuyaphatisa basa, bziribe basa momwe malangoyo yaperekedwera. (Mimwani 1:8) Ndipo lekani kuyebwa kuti ni mwayi ukulu kwene-kwene kukhala na abereki omwe ambatumikira Yahova. Iwo ambafuna kukuthandizani kuti mudzakhale na moyo wakusaya kumala.\n18. Kodi n’thangwe ranyi mwatsimikiza kuleka kubvumiza kuti cinthu ciri-cense cikutaziseni kudzatambira mabai-bai yanu?\n18 Bziribe basa penu cidikhiro cathu n’cakudzakhala kudzulu ayai m’paraizo pansi pano, ali-wense wa ife an’funika kupitiriza kumbakumbukira bza mabai-bai yakutsogolo. Yamweya ni maloto lini, koma mpsacadidi . Ndipo Mulengi wa cirengedwe cense adapicira kuti: ‘Dziko la pansi lin’dzadzala la wanthu wakudziwa Yahova.’ (Zaiya 11:9) Tsapanopapa, tensenefe tin’dzapfunzisidwa na Yahova pansi pano. Ndipo yamweya ni mabai-bai yomwe tin’funika kuyacitira nyongo iri-yense. Tenepo, nthawe zense mbakumbukirani bzomwe Yahova adakupicirani, mucicita nyongo yakuleka kubvumiza kuti cinthu ciri-cense cikutaziseni kudzatambira mabai-bai yanu!\nKuikha makumbukidwe yathu pa mabai-bai yakutsogolo: Mabai-baiya yankuphatanidza moyo wakusaya kumala na kukhala pa uxamwali bwakulimba na Yahova. Timbaikha makumbukidwe yathu pa mabai-baiya, tikambaleka kubvuma kuti cinthu ciri-cense ayai bzikhumbo bzakuipa bzititazise kudzatambira mabai-bai yathu